1I 'atz laj sacerdóte xu bij che i ma Estéban: —¿Sak laj tzij ile, ni'pa i xqui bij? —co'on che. 2Ire xu bij: —Nimak tak wachalal, nimak tak mam'ib, chin i ta na pe'. I ka nim laj Dios, ujer xu c'ut rib che i ka mam, mam Abraham are 'o pa jyub Mesopotámia. Are xu 'an i Dios ile, i mam Abraham maja ca 'e jeki pa jyub Haran. 3I Dios xu bij che: "Cha canaj can a jyub, cha canaj can awachalal, y jat che jun jyub quin c'ut na chawe," xu bij. 4Are 'uri i mam Abraham xel che i jyub Caldéa y xa 'e jekel chila pa Haran. Xo'on panok, xcam u kajaw, te'uri i Dios xu c'am li mam Abraham y xol jekel chi, pa oj 'o wi wo'or. 5I Dios n-xu ya ta che i mam Abraham we cu chap ni jyub waral, mi xa ta jubi'. Xu bij che chi co'on panok i jyub-i re ni ire, xak que ni u muk u xiquin. Xui-ri, are xu ta i tzij-le, i mam Abraham n-ta rac'al. 6I Dios, xak xu bij che chi u muk u xiquin que 'e jekel na che jun tinimit naj, chi n-que taj. Xu bij chi quiqui tij ni uyej piqui'ab i winak chila; i winak-le quiqui 'an che quib pacha je cajaw piquiwi. Queje ile quiqui tij ni c'ax cajib ciénto junab u wach. 7"Xui-ri, i tinimit chi que u rajawij, quin ya na pa tojpen," xu bij i Dios che. "Are que o'tax a muk a xiquin, que 'el chila y que pe chi, pa at 'o wi, y quiqui coj in 'ij waral," xu bij i Dios che i mam Abraham ujer. 8Xak xu bij che chi chu 'ana retal che u ch'acul, 'ilbal-re chi lic re i Dios, xak 'ilbal-re chi Dios cu 'an na pacha i u bim che. I retal-le, circuncision ca bix che. I mam Abraham, are xalax i rac'al, are 'o chic wajxakib 'ij che, xak xu 'an i retal che, pacha u bim i Dios. I rac'al, a-Isaac u bi. Are achi chic i ma Isaac, xak queje xu 'an ire ile che i rac'al, chi a-Jacob u bi. Are achi chic i ma Jacob-le, xak queje xu 'an ire ile chique i cablajuj rac'al chi xe'elok je katit ka mam yoj. 9Xo'on panok, i rac'al i mam Jacob xpe coywal chirij i qui cha', a-Jose, man ire mas c'ax ca na' rumal u kajaw. Rumal-i, xqui c'ayij bi i a-Jose che jun aj naj, chi xu c'am bi ru' c'a pa Egípto. Xui-ri, i Dios 'o ru' i a-Jose, 10y xresaj chi sak che ni'pa i c'ax xu tijo. Xu ya mas u nojbal i a-Jose, xak xu 'an che i 'atol tzij pa Egípto lic c'ax cu na ni a-Jose. I 'atol tzij, ma Faraon ca bix che, ire xu ya i a-Jose puwi i tinimit, xak piquiwi i je 'o pa rachoch ire. 11Xo'on panok, xc'un jun nim laj wa'jal; xqui tij uyej i winak pa Egípto, xak pa Canaan pa i je 'o wi u kajaw i ma Jose, xak i ratz u cha'. I katit ka mam-le n-xqui rik taj wach quiqui tijo. 12I ma Jacob, are xu ta rason chi 'o ixim chila pa Egípto, xe u tak bi u c'ojol chu tzucuxic. (Ique je are i katit ka mam yoj oj aj Israel winak.) Are i nabe cakan 'uri pa Egípto. 13Xo'on panok, che ucamul cakan, i ma Jose xu bij chique chi ire are i qui cha'. C'a te'uri i ma Faraon xu ta u be chi ma Jose aj Israel winak. 14Te'uri i ma Jose xu tak u c'amic u kajaw, xak ni'pa i rachalal; i rachalal je seténta y cínco chic. 15Are u 'onquil 'uri xqui 'an i katit ka mam chi xe 'e jekel c'a naj pa tinimit Egípto. Xo'on panok, xcam i mam Jacob chila, xak queje i ralc'wal chi je katit ka mam, y xe muk na pa Egípto. 16Xo'on panok xquesaj li qui bakil y xqui c'am li che i camposant re i 'etz mam Abraham pa jyub Siquem. O'onom lok i mam Abraham u lo'om i jubi' jyub-le re u camposant; u lo'om chique i rac'al i ma Hamor chi je aj Siquem. 17Xo'on panok i aj Israel lic xq'uiar qui wach chila pa Egípto. Lic je q'ui chic are ya cu rik i 'ij chi Dios craj que resaj piqui'ab i aj Egípto, pacha i u bim che i mam Abraham ujer. 18Te'uri xoc chic jun 'atol tzij piquiwi i aj Egípto chi n-xretamaj tu wach i 'etz ma Jose. 19Ire n-'us ti xu 'an chique i kach aj Israel; lic xu 'an c'ax chique i katit ka mam. I xu 'an i 'atol tzij-le are iri: xu bij chi caco'taj can i cac'al c'a je noch', camsabal-que. 20Che tak i 'ij-le, xalax i ka mam, mam Moises. Ire, chom xa 'iltaj rumal i Dios. I u kajaw u chuch xcuwaj oxib ic' ru' ja. 21(Are n-quiqui rik ta chic pa cacuwaj wi, xqui yijba jun ral chicach, xqui ya chupam, y xe 'e qui ya chuwi ya) te'uri i u mi'al i 'atol tzij xu riko. Xu c'am bic y xu q'uitsaj; xu 'an pacha rac'al che. 22Rumal 'uri, i aMoises, pa rachoch i 'atol tzij xq'uiy wi; xnawsax che, ronojel ni'pa i queta'am i nimak tak aj Egípto winak. Ire, xnimar u cho'ab; ni'pa i cu bij, ni'pa i cu 'ano, 'is ca tiqui che. 23Xo'on panok, are 'o chic cuarénta junab che, xu ch'ob pu c'ux que 'e rila i rach aj Israel; y xa 'ec. 24Chila xril wi jun aj Egípto ca tijin chu 'anic c'ax che jun aj Israel. Xu to i rach aj Israel y xu camsaj i aj Egípto. 25Xu ch'ob ire chi ni'pa i rach aj Israel quiqui ta ni u be chi ire are i tolque, chi rumal ire, i Dios que resaj ique pa c'ax piqui'ab i aj Egípto winak. Péro n-xqui ta tu be. 26Chucab 'ij, i ma Moises xe u rik chic queb aj Israel winak quiqui 'an ch'o'oj chiquiwach. Craj ire quiqui chomaj quib chiquiwach. Rumal-i xu bij chique: "Yix iwachalal iwib. ¿Wuchac 'uri qui 'an ch'o'oj?" xu bij chique. 27I jun chi u jekom i ch'o'oj xu tacpuj bi i ma Moises. Xu bij che: "¿Pachin xyaw chawe ca 'an i 'atbal tzij pakawi? ¡Mi jun! 28¿Cawaj quin a camsaj yin pacha xa 'an che i aj Egípto iwir?" xu bij che. 29I ma Moises, are xu ta ile, xa 'anmajic; xa 'e c'a naj che i jyub Madian; chila xjeki wi, n-mer tu tinimit. Are 'o chila, xe alax queb rac'al. 30I ma Moises, are 'o chic cuarénta junab che u jekelem chila pa Madian, ire ca bin che jun ta'aj tz'inilic chu c'ulel i ral jyub Sinai; xak te'et xril jun ral che' ca tijin u juluwic, y xwinakir jun ángel chupam i 'a'-le. 31Ire lic xoc 'il che, wach i xrilo. Xtejeb pan jubi' ru', crilbej-re wach ropis. Are 'uri xu ta u ch'awbal i Kajwal chi xu bij che: 32"Yin in Dios que awatit a mam. In qui Dios i mam Abraham, i mam Isaac, i mam Jacob," co'ono. I ma Moises ca sicsat chic rumal u xibriquil, n-tu cowil u c'ux cu takej. 33I Kajwal xu bij che: "Waral pa at tac'al wi, 'o u 'ij; chawesaj ni a xajab. 34Yin wilom wach uyej quiqui tij i wac'al chila pa Egípto; in tom wach o'ej quiqui 'ano. In kajnak lok que ol in to na; que wesaj na chupam i c'ax pa je 'o wi. Sa'aj wu', cat in tak bi pa Egípto," xu bij i Dios che i ma Moises. 35I mam Moises-le, chi chatal rumal i Dios, are i jun chi qui xutum i aj Israel winak. Qui bim che: "¿Pachin xyaw chawe at 'atol tzij ke yoj? ¿Pachin xyaw chawe ca 'an i 'atbal tzij pakawi?" qui bim na che. Are ire-le chi chatal rumal i Dios cu 'at na tzij piquiwi i aj Israel, xak que resaj pa c'ax. I Dios u takom li ángel ru', che i ral che' chi ca juluwic, xol u bij che wach u patan ca ya' che rumal i Dios. 36Are i mam Moises-le xe resaj li katit ka mam pa Egípto. Are ire-le xa 'anaw nimak tak milágro nimak tak 'anic chila pa Egípto, xak che i mar "Cak", xak chila pa tak jyub tz'inilic pa xbin wi cu' i katit ka mam cuarénta junab. 37Are i mam Moises-le xu bij chique i aj Israel winak: "Dios cu tak na li jun ajbil u tzij chiwe pacha yin, chi are na jun chique i kach aj tinimit. Chi cojo retalil che wach cu bij na ire chiwe." Queje ile xu bij i mísmo mam Moises ujer. 38Are i mam Moises-le 'o cu' i aj Israel winak are qui molom quib che i jyub tz'inilic. Are ire-le chi xa 'ijlax rumal i ángel che i ral jyub Sinai; are ire-le chi 'o chila cu' i katit ka mam. Che i mam Moises-le, xya' wi i tzij re i ka c'aslemal, cu yabej-re chake yoj. 39I mam Moises chatal rumal i Dios, xui-ri i katit ka mam n-xcaj ta quiqui cojo. Xcaj ique caquesaj bi che u patan; xcaj ique que tzalij chic pa Egípto. 40Are mayal i mam Moises tzam jyub Sinai, ique xqui bij che i mam Aaron; "N-keta'am taj wach xa 'ani che i ma Moises-le, chi xoj resaj li Egípto. Mok n-ca c'un ta chic. Cha 'ana 'uri juban ka tiox, caka nabsaj bi chakawach," xe cha. 41Are 'uri xqui 'an jun tiox pacha ral me' ca tzunic. Te'uri xe qui camsaj i chicop quiqui sujuj chuwach. Lic xe quicot ru', wach qui 'anom ru' qui 'ab. 42Rumal-i, i Dios xu jec' rib cu' ique. Xe ro'taj canok; xu ya chique quiqui coj ni u 'ij i ch'umil aj chuwacaj, pacha cacaj ique. Xu 'an ire chique pacha tz'ibtal can cumal i ajbil u tzij i Dios ujer. Xu bij i Dios: Ix aj Israel winak, che i cuarénta junab chi xix bin pa tak jyub tz'inilic, ¿xataba chwe yin xi camsaj wi i chicop? ¿Xataba chinwach yin xi poroj wi, cojbal in 'ij yin? N-chwe taj. 43N-chwe ti yin xi coj wi in 'ij; xa xiwekaj bi i cárpa re i tiox Moloc. Xak xiwekaj bi u q'uexwach ch'umil, cojbal na re u 'ij i tiox Renfan. I tiox-le, xa yix ix 'anawnak man qui coj na qui 'ij. Rumal 'uri, quix wesaj chuwach i jyub yix; quix in tak bi che jun jyub naj, mas c'a chuwach pan i Babilónia —xu bij i Dios. (Queje ile tz'ibtal canok.) 44I katit ka mam, are xe bin pa jyub tz'inilic, 'o qui cárpa pa quiqui c'ol wi i tz'alam abaj chi 'o u tzij u pixab i Dios tz'ibtal chuwach. I cárpa-le are i rachoch i Dios cu' ique; i mam Moises xu tak u 'onquil xak jun ru' pacha u bim i Dios che. Xu yijba, lic pacha i u q'uexwach c'ut-tal che rumal i Dios. 45I cárpa-le, i katit ka mam xqui ya can piqui'ab i qui muk qui xiquin pa tak lemajil. Queje ile xqui 'an che c'a xu rik i 'ij xe oc che i jyub yatal chique rumal i Dios. Xqui c'am li cu' are xe oc li chi, junam ru' i ma Josue, chi qui capitan. I aj ch'o'oj cu', i Dios xe roktaj bi chiquiwach, te'uri xe jeki i katit ka mam chuwach ulew-i. I cárpa-le are i rachoch i Dios cu', c'a are xoc i 'atol tzij mam David. 46Ire-le, xu rik utzil chomal chuwach i Dios chi xak are i Dios re i ka mam, mam Jacob. I mam David-le xu tz'onoj che i Dios chi cu ya che cu yijba jun mer rachoch i Dios pu q'uexel i cárpa. 47Xui-ri, i Dios n-xu ya ta che we cu yijba; are che u c'ojol xu ya wi, chi ma Salomon. 48Queje xo'on ire ile, xui-ri i Dios, chi 'Atz u 'Ij, n-jekel ta chupam jun ja 'antalic. Queje pacha u tz'ibam jun ajbil u tzij i Dios ujer, i Dios u bim i tzij-i: 49I chicaj are in cubibal pa quin 'at wi tzij; i u wach ulew are u q'uijibal i wakan. ¿Wach u 'onquil ni jun wachoch qui 'an yix? cu bij i Kajwal. ¿Xataba qui yijba jun in muj in soc pa quin uxlan wi? 50I abaj, i che', ronojel ni'pa i 'olic, ¿xataba n-yin ta in yijbawnak? Yin pues. (Queje u tzij i Dios ile chi tz'ibtal canok.) 51Yix xa ix buy —xu bij i ma Estéban che i 'atz laj sacerdóte, xak chique i juban aj nuc'bal t'isbal—, n-quiwaj ta qui ta u be i Dios. Iwanima yix queje pacha i canima i winak chi n-ta Dios cu'; xak queje i xiquin. N-quiwaj ti u tayic are ca ch'aw u Tewal i Dios iwu', xak jun ru' pacha xqui 'an iwatit i mam ujer. 52Conojel i ujer ajbil u tzij i Dios xqui tij c'ax piqui'ab iwatit i mam. Are xqui bij u c'unic i Jun chi n-tu mac, 'is xe qui camsaj. Te'uri are xc'un i Jun chi qui bim na ique chi ca c'un na, ¿wach xi 'an yix che? Xi jach piqui'ab i tzel que 'ilawic, y xi camsaj. 53Queje xi 'an yix ile, tupu i Dios xe u tak li u ángel, cu yabej re i lo'laj u 'atbal tzij chiwe. Chiwe yix xu ya wi, péro n-quix cojon ta che. (Queje u tzij i ma Estéban ile chique.) 54Ique, are xqui ta ile, lic xpe coywal. Quiqui kach'ach'ej uwaque chirij i ma Estéban, c'utbal re i coywal che. 55Ire lic 'o i u Tewal i Dios ru', xtzun chicaj y xril i nim laj u chomal i Dios ca walch'inic. Xak xril i Jesus 'o pu wikabim i Dios. 56Xu bij: —¡Chiwilape', cwil upam i caj! Cwil i Achi aj Chicaj 'o pu wikabim i Dios —xu bij. 57I nimak tak mam'ib, are xqui ta ile, xe siq'uinic xqui tz'apij i qui xiquin y xe 'e la chirij i ma Estéban. 58Xquesaj pa tinimit, y xe oc chu cojic abaj che, camsabal-re quiqui 'ano. Xquesaj i qui chaquet y xqui ya can ru' jun achi c'a ala, a-Sáulo u bi. 59Are que tijin chu cojic abaj che, i ma Estéban xu tz'onoj che i Kajwal: —Kajwal Jesus, cha c'ama i wanima —xu bij. 60Are xu bij ile, xuqui'ic; co xch'awic: —Kajwal, cha cuyu i qui mac-i —xu bij. Are xbitaj ile rumal, xcamic.
LOS HECHOS WACH I XQUI 'AN I APOSTELAB 7


1I Jesus, are xu q'uis u bixquil ile chique, are 'uri xtaken 'an chicaj; queje iri xu bij: —Ta, ya xu rik i 'or. Cha 'alijinsaj chique i winak wach i nim laj u 'ij Awac'al. Xak queje ile, yin chi in Awac'al, quin 'alijinsaj wach i nim laj a 'ij yet. 2A yom i 'atbal tzij pin'ab piquiwi conojel i winak. Queje ile a 'anom man quin yabej-re i c'aslemal chique ni'pa i je a yom chwe; are i c'aslemal chi n-ca q'uis ta chic. 3Are usuc' i c'aslemal-le are iri: are i retamaxic a wach yet, chi xui yet at sakil Dios, xak i retamaxic u wach i Jesucrísto chi a takom li yet. 4Yin in cojom a 'ij waral chuwach i jyub ta'aj, xak ya xin q'uis i chac chi xin a tak chu 'onquil. 5Wo'or, Ta, cha 'ana nim in 'ij chwe, chila awu', pacha u nimal in 'ij are in 'o awu' chu xebal 'ij sak, are maja 'o u wach i jyub ta'aj. 6Are i xe a cha yet chiquixol i winak, y xe a ya pin'ab, in c'utum chique at pachin yet. Lic chu xebal lok je awe yet, y yet xat 'anaw chique chi quiqui cuba qui c'ux chwe yin, y je we yin; xak je cojon-nak che a tzij. 7Wo'or queta'am chic chi ni'pa i xa ya chwe, awu' yet petnak wi. 8Man, i tzij chi xa bij yet chwe, yin in bim chique, xak ique xqui c'am i tzij-le pa qui c'ux. Xquetamaj 'ut chi lic katzij, awu' yet in petnak wi; xak xqui cojo chi yet xin a tak lok. 9Wo'or quin tz'onoj chawe, che a to ique; n-are ta quin tz'onoj piquiwi i winak chi to' je re u wach i jyub ta'aj. Are, quin tz'onoj piquiwi ique chi xe a ya pin'ab, man je awe yet. 10Ni'pa tak i we yin, xak awe yet; ni'pa tak i awe yet, xak we yin. Ique quiqui 'alijinsaj in 'ij yin (xak quiqui 'alijinsaj a 'ij yet). 11Wo'or quin upon awu', n-quin canaj ta waral chuwach i jyub ta'aj; xui ique que canaj chuwach i jyub ta'aj. Lo'laj in Kajaw, quin tz'onoj chawe chi che a chajij ru' a cho'ab conojel ni'pa i xe a ya chwe. Yin awu', xak jun ka wach; cwaj yin xak queje ique, xak jun qui wach. 12Tz'akat xin q'uiji cu' ique chuwach i jyub ta'aj, xe wuc'aj rumal a cho'ab yet. Ni'pa i xe a ya pin'ab, xe in chajij. Rumal-i n-ta jun chique xtzak pu'ab itzel, xui xtzak i jun chique, chi bital ujer chi ca tzakic, man que'elok pacha i tz'ibtal can cumal i ajbil a tzij ujer. 13Yin ya quin upon awu' chila pa at 'o wi, péro quin bij i tzij-i, quiqui tabej-re ique tz'akat in 'o chuwach i jyub ta'aj. Man cwaj yin 'o na qui quicotemal pacha i quicotemal quin na yin. 14Yin in bim a tzij chique, y xqui cojo. I winak chi to' je re u wach i jyub ta'aj, tzel que quilo man ne te cachi'il chic ique, pacha yin, chi n-in ta cachi'il i winak chi to' je re u wach i jyub ta'aj. 15Yin, n-are ta quin tz'onoj chawe chi que awesaj chuwach i jyub ta'aj; xa are quin tz'onoj chawe chi que a to chuwach itzel. 16Queje pacha in 'anom yin, n-in ta re u wach i jyub ta'aj, xak queje qui 'anom ique ne te re u wach i jyub ta'aj. 17Cha 'ana chique chi lic je awe yet rumal i sak laj tzij chi quiqui ta. Are i a tzij yet are i sak laj tzij. 18Pacha i xa 'an yet chwe yin, xin a tak li chi, chiquixol i winak chuwach i jyub ta'aj, xak queje quin 'an yin chique ique, que in tak bi chiquixol i winak chuwach i jyub ta'aj. 19Yin, cumal ique, quin jach in c'aslemal pa 'ab, man xak ique que'elok lic je awe yet, rumal i sak laj tzij chi ca pe awu'. 20N-xui ta piquiwi ique quin tz'onoj iri chawe; xak quin tz'onoj chawe piquiwi ni'pa i quiqui cuba ni qui c'ux chwe co'on panok, are quiqui ta ni qui tzij ique-ri. 21Quin tz'onoj chawe, Ta, chi conojel ique xak junam ni qui wach. Xak quin tz'onoj chawe chi ique, junam ni qui wach ku' yoj, pacha yet wu' yin, xak jun ka wach awu' yet. Queje ile, i winak chuwach i jyub ta'aj quiqui coj na chi yet xin a tak lok. 22I a 'ij a chomal chi a yom yet chwe, xak in yom yin chique ique. Queje ile xin 'an chique man cwaj yin xak jun qui wach, pacha ka 'anom yoj awu', xak jun ka wach. 23Yin in 'o na chique ique, pacha yet at 'o chwe yin; queje ile que'el ni ique lic xak jun qui wach, man 'utz quiquil i winak chuwach i jyub ta'aj chi yet xin a tak lok, xak quiquilo chi c'ax que a na'o pacha ca 'an chwe yin, c'ax quin a na'o. 24Ta, yet xe a ya chwe; cwaj yin que q'uiji na wu' chila pa i quin q'uiji wi yin; man 'utz quiquil in chomal a yom chwe. I chomal-le a yom chwe man c'ax xin a na'o chu xebal 'ij sak, are maja 'o i u wach i jyub ta'aj. 25Yet Ta, chi lic suc'ul i ca 'ano, i winak chuwach i jyub ta'aj n-queta'am ti a wach, péro yin lic weta'am a wach; i achiab-i (chi je a yom chwe) queta'am chic chi yet xin a tak lok. 26Xin c'ut chique at pachin yet; xak n-quin mayij tu bixquil at pachin yet, man cwaj yin, pacha i c'axnabal we xa 'ano, xak 'o chique ique, xak yin in 'o na chique ique —xu bij i Jesus che i Ta chicaj.
SAN JUAN 17


1Xin bij i tzij-i chiwe man n-qui sach tu cubibal i c'ux chwe are quiwil tak iri. 2Yix qui tij na chi n-quix c'ulax ta chic pa molbal'ib que aj Israel winak. Xak cu rik ni 'ij chi quiqui bij ni winak chi jun utzil chomal quiqui 'an che i Dios we quix qui camsaj. 3Queje ile quiqui 'an na, man mi xa ta jubi' queta'am u wach in Kajaw, xak n-queta'am ti in wach yin. 4Xin bij iri chiwe, man we xu rik i 'or quiwil ile, are 'uri ca c'un chi c'ux chi ya in bim chic chiwe. N-xin bij ti iri chiwe are xoj jekan wi lok, man in 'o chi iwu'. 5Xui-ri, wo'or quin tzalij chic ru' i Ta chi xin takaw lok; quin bisoj man mi jun chiwe cu tz'onoj chwe pa i quin 'e wi. 6Rumal i tzij in bim chiwe, xa xoc i bis pi c'ux. 7Péro yin, sak laj tzij i quin bij chiwe, 'utz que'el chiwe yix we xin 'ec. Man yin, we n-quin 'e taj, n-ca c'un ta 'uri i u Tewal i Dios chi quix ruc'aj; xui-ri, we xin 'ec, quin tak li iwu'. 8Ire, we xc'un chi chuwach i jyub ta'aj, mas i cu sakij na chique i winak (chuwach tak i quin 'an yin chique, man ire coc c'a piqui c'ux, xak piqui nojbal). Queje ile, cu 'alijinsaj na chique i winak chi lic je sachnak chupam i qui mac. Xak cu 'alijinsaj na chique wach i 'utz, suc'ulic chuwach i Dios; xak cu 'alijinsaj na chique chi Dios cu 'an i 'atbal tzij piquiwi, wach tak quiqui 'ano. 9I u Tewal i Dios cu 'alijinsaj chique chi je sachnak chupam i qui mac man n-que cojon ta chwe yin. 10Ire (pin q'uexel yin), cu 'alijinsaj wach i 'utz, suc'ulic chuwach i Dios, man yin quin 'e ru' i Ta chicaj y n-ca 'iltaj ta chic in wach. 11Cu 'alijinsaj wach u 'atic tzij cu 'an i Dios, man i Dios ya u 'atom chic tzij puwi itzel, chi 'o piquiwi i winak waral chuwach i jyub ta'aj. 12C'o u q'uial tzij cwaj quin bij chiwe, péro n-quin bij taj, man n-quix tiqui ta chu tayic u be. 13Xui-ri, i u Tewal i Dios are aj c'utunel re i sak laj tzij. Are ca c'un ire iwu', cu 'alijinsaj chiwe ronojel i sak laj tzij. Man ire, ni'pa i cu bij, nu nojbal ti ire, man 'is are cu bij ni'pa i ca bix che. Xak cu bij chiwe wach i ca 'ani na co'on panok. 14Ire cu coj ni in 'ij yin, man cu 'alijinsaj na chiwe wach cwaj u bixquil yin chiwe. 15Ronojel i 'o ru' i Ta chicaj, xak we yin; rumal-i xin bij chiwe chi u Tewal i Dios cu 'alijinsaj na chiwe wach i cwaj yin. 16Xa ru' jubi' chic n-quiwil ta chic in wach, péro jubi' panok, quiwil tan chic in wach, man ru' i Ta chicaj quin 'e wi —xu bij i Jesus chique. 17Are 'uri 'o jujun chique u tijoxelab xqui tz'onoj chiquiwach, xqui bij: —¿Wach usuc' ile xu bij? "Xa ru' jubi' chic n-quiwil ta chic in wach, péro jubi' panok, quiwil tan chic in wach, man ru' i Ta chicaj quin 'e wi," xcha. 18¿Wach craj u bixquil ile chake chi "jubi' panok" xu bij? N-caka ta tu be wach craj cu bij chake —xqui bij chiquiwach. 19I Jesus xril u be chi 'o cacaj quiqui tz'onoj che; are 'uri xu bij chique: —Are i tzij xin bij chiwe, "Xa ru' jubi' chic n-quiwil ta chic in wach, péro jubi' panok, quiwil tan chic in wach," ¿are i tzij-le chi qui tzucuj usuc' chiwach? 20Sak laj tzij i quin bij chiwe: yix qui tij na quix bisonic, xak qui tij ni o'ej; xui-ri i winak re u wach i jyub ta'aj xa que quicotic. Péro yix, we qui tij na quix bisonic, co'on panok ca pactaj i bis-le, te'uri quix quicot tan chic. 21Queje qui 'ano, pacha jun ixok ca bisonic are cu rik i 'or ca q'uiji jun rac'al, man reta'am cu tij ni c'ax. Xui-ri we ya xq'uiji i ac'al, te'uri ca quicot tan chic, xak n-ca c'un ta chic chu c'ux wach i c'ax xu tijo; ca quicot 'ut rumal i ral ac'al chi xalaxic. 22Queje ile yix wo'or, quix bisonic, xui-ri cakil tan chic kib, te'uri lic quix quicot tan chic. I quicotemal-le, n-ta jun ca majaw chiwe. 23We xu rik i 'ij-le, ya n-ta chic u chac qui tz'onoj chwe wach usuc' in tzij in bim chiwe. Sak laj tzij i quin bij chiwe: i Ta chicaj, wach i qui tz'onoj che pin bi yin, cu ya na chiwe. 24C'a are 'o wi wo'or, n-ta i tz'onom che pin bi yin; wo'or chi tz'onoj 'ut, y ca yataj na chiwe, man mas quix quicot na rumal. 25Ni'pa in c'utum chiwe, in junamsam ru' wach tak iweta'am u wach waral chuwach i jyub ta'aj. Xui-ri, cu rik ni 'ij n-ta chic u chac quin junamsaj in c'utunic chiwe ru' wach tak iweta'am u wach; lic sakil chic quin lap i Ta chiwe. 26We xu rik i 'ij-le, are chic yix qui tz'onoj che i Dios, man queje ile quin ya pi'ab qui 'ano. N-ta chic u chac chi yin quin tz'onoj che i Ta pi q'uexel yix, 27man xak i Ta c'ax quix u na'o. C'ax quix u na'o man yix c'ax quin i na yin, xak xi cojo chi yin in petnak ru' i Dios. 28Xwo'taj can i Ta man xin c'un waral chuwach i jyub ta'aj; xui-ri, wo'or cwo'taj can u wach i jyub ta'aj, y quin tzalij chic ru' i Ta chicaj —xu bij chique. 29Te'uri xqui bij u tijoxelab che: —Bay, wo'or lic sakil cat tijin chu bixquil; ya n-ca junamsaj ta chic a tzij ru' wach tak i 'o waral chi keta'am u wach. 30Wo'or, xketamaj chi yet, ronojel 'is aweta'am. Yet aweta'am chic wach cakaj caka tz'onoj chawe are c'a maja caka bij, rumal-i, n-tu chac we 'o jun cu tz'onoj chawe. Rumal ile, keta'am chi at petnak ru' i Dios —xqui bij. 31I Jesus xu bij chique: —¿Lic i cojom wo'or? 32Ya cu rik i 'ij, y are chic i 'ij iri, iwonojel yix ca quichtaj nubi i wach, chi jujunal. Quin i canaj can intuquel. Xui-ri, n-intuquel taj quin canajic, man i Ta chicaj 'o wu'. 33Ronojel iri quin bij chiwe, man cwaj cuxlan i c'ux wumal yin. Yix, waral chuwach i jyub ta'aj, qui tij ni c'ax; xui-ri chi cowij i c'ux, man yix ix 'o pin 'ab yin, y yin in tiquinak che u cho'ab ni'pa i n-'us taj chi 'o chuwach i jyub ta'aj —xu bij chique.
SAN JUAN 16


1Je q'ui aj tz'onol alcawal, xak juban chic ajmaquib xe tejeb ru' i Jesus quiqui tabej re u tzij. 2Rumal-i, i aj Fariséo, xak i je tijonel re i 'atbal tzij xe oc chu ch'ach'axic i Jesus. —I achi-le que u c'ulaj ajmaquib ru', y n-xui ta la ile, xak cu tij wa cu' —xe cha. 3Are 'uri i Jesus xu bij jun tijojbal tzij chique: 4—Chixol yix, we 'o jun achi je 'o cien u chij, y we xsach jun chique, ¿wach cu 'an 'uri ire? Que u canaj can i novénta y nuéve pa i je 'o wi, y ca 'e chu tzucuxic i jun. Cu tzucuj c'a cu rik na. 5Are cu riko, ca quicotic cu ya bi xol u teleb, y cu c'am bi ru' ja. 6Are cupon ru' ja, que u siq'uij i reta'am qui wach, xak i je u lo'c'anij, quiqui molbej quib ru' ire. Cu bij chique: "Lic quin quicotic, man xin rik in chij chi sachnak te'ek; ¡chix quicot yix wu'!" cu bij na chique. 7Quin bij chiwe, xak queje quiqui 'an i je aj chicaj ile; lic que quicotic we 'o jun ajmac cu jalwachij u no'oj chi n-'us taj. Mas que quicot rumal i jun-le, chiquiwach i je novénta y nuéve chi je 'utz laj tak winak chi n-presis taj quiqui jalwachij i qui no'oj —xu bij i Jesus chique. 8(Te'uri i Jesus xu bij chic jun tijojbal tzij chique.) Xu bij: —We 'o jun ixok 'o lajuj sak pwak ru', we xu tzak jun chique i lajuj, ¿wach cu 'an 'uri ire? Cu tzij jun cantil, y cu jek u mesic u paja. Na'al cu tzucuj c'a cu rik na. 9Are cu riko, que u siq'uij i reta'am qui wach, xak i je u lo'c'anij, man quiqui molbej quib ru'. Cu bij chique: "Lic quin quicotic, man xin rik in mer chi in tzakom te'ek. ¡Chix quicot yix wu'!" cu bij chique. 10I quicotemal-le, xak queje quiqui na i ángel re i Dios; que quicotic we 'o jun ajmac cu jalwachij u no'oj chi n-'us taj —xu bij i Jesus chique. 11Te'uri, i Jesus xu bij chic chique: —'O jun achi, je 'o queb u c'ojol. 12I cha'axel xu bij che u kajaw: "Ta, cha 'ana jun utzil chomal chwe; cha ya ni ubitak-we wo'or pacha a ch'obom ca ya na chwe co'on panok." Queje ile xu bij che. Te'uri i u kajaw xu jach bi ubitak-que chique i queb u c'ojol. 13Xo'on chupan jubi' i cha'axel 'is xu c'ayij ronojel ubitak-re chi xjach che. Te'uri xu mol u chi' u mer y xa 'e che jun tinimit c'a naj. Chila xoc chu q'uisic u mer, to' xak manal xu 'ano, y xu sach ronojel u mer. 14Are xu q'uis ronojel, xpe jun nim laj wa'jal che i tinimit-le pa 'o wi ire; lic xu tij numic rumal. 15Are 'uri xa 'e chu tzucuxic u chac ru' jun achi aj chila. I u chac xya' che, xtak bi chi qui chajixic juban ak. 16Ire lic xu tij numic; lic cu rayij u wach, wach que tijin i ak ru'; mi ta jun xtzukuwic. 17Te'uri xc'un chic u no'oj; xu bij pu c'ux: "Chila ru' in kajaw, i u mocom lic cu rik rib wach quiqui tijo. Y yin waral, lic quin cam na rumal numic. 18Quin tzalij chic ru' in kajaw, y quin bij che: Ta, in 'anom in mac chuwach i Dios, xak chawach yet. 19N-ca majaw ta chic ca bij awac'al chwe, xui-ri, cha 'ana na chwe pacha jun a mocom, quin bij che." Queje ile xu bij pu c'ux. 20Juntir xu maj u be, y xa 'e chic chi rachoch u kajaw. Are ya cuponic, xui-ri, c'a naj panok 'o wi che i ja, xak te'et xa 'iltajic y xa etamax u wach rumal u kajaw. Ire lic c'ax xu na u c'ojol, y xa 'e pa'anem chu c'ulaxic. Are xu c'ulaj, xu tz'ulej, y xu tz'ubaj u palaj. 21Te'uri i u c'ojol xu bij che: "Ta, in 'anom in mac chuwach i Dios, y xak chawach yet. N-ca majaw ta chic ca bij awac'al chwe." Queje ile xu bij che. 22I u kajaw xa xu bij chique u mocom: "¡Chi bisoj! Chi c'ama li jumolaj 'u' 'utz, chom, y chi cojo chirij. Chi c'ama li bak re u wi u 'ab, xak i sapatux re i rakan. 23Je i c'ama i me' chi ka ti'ojersam, y chi 'ana-re. ¡Caka 'an jun nima'ij! 24I wac'al-i, chi camnak te'ek, wo'or c'as tan chic. I sachnak te'ek, wo'or ya xc'unic," Queje ile xu bij u kajaw chique u mocom. Te'uri xqui jek jun nima'ij. 25I rac'al 'atz n-ta ru' ja are xqui jek i nima'ij, man 'enak pa tak ticon. Are ca tijin u petic chi rachoch, xu ta i son, xak xu ta 'o i que xajawic. 26Rumal-i, xu siq'uij jun mocom ru', y xu tz'onoj che wach i que tijin chu 'anic ru' ja. 27I mocom xu bij che: "I a cha' ya xc'un chic ru' ja, rumal-i i a kajaw xu 'an jun nima'ij. Xu tak u camsaxic i me' ti'oj, man 'o tan chic a cha' ru', n-ta c'ax che, lic 'utz u wach," xu bij i mocom che i 'atz. 28Ire lic xpe roywal, y n-xoc ta chubi ru' ja. Rumal-i, xel bi i u kajaw, y xu yu'uj i u c'ojol. 29Ire-le xu la' u wach che u kajaw: "Tape', lic q'uial junab in chacun-nak awu' pacha jun mocom, mi julaj in kelom a tzij. Y yet, mi ta julaj a yom jun ral chabat chwe, quin 'anbej jun nima'ij cu' i wachi'il. 30Xui-ri, are xc'un i awac'al-i chi to' xu sach u wach ubitak awe cu' i mal laj tak ixokib, yet xa tak u 'anic-re i me' ti'oj, xa rumal ire." Queje ile xu bij u c'ojol 'atz. 31Te'uri xu bij i u kajaw: "Wac'al, yet 'ax at 'o wi wu'. Ronojel ni'pa i 'o wu', 'is awe yet. 32Xui-ri, 'o u chac caka 'an jun ka nima'ij, y choj quicotok rumal a cha'. Ire camnak te'ek, y wo'or c'as tan chic, ire sachnak te'ek, y wo'or ka rikom tan chic." (Queje ile xu bij i mam che u c'ojol. Are i tijojbal tzij ile xu bij i Jesus chique i winak.)
SAN LUCAS 15


1Jun, we 'o u cubibal u c'ux che i Dios, lic cu na 'uri pu c'ux chi cril na wach i roy'em. N-ta co'ono we c'a maja crilo, xui-ri reta'am chi katzij cril na. 2I katit ka mam, lic 'o i u cubibal qui c'ux che i Dios, rumal-i i Dios 'utz xe rilo. 3Rumal u cubibal ka c'ux che i Dios, keta'am chi ire, ru' u ch'awbal, xu winakirsaj i caj, i jyub ta'aj. Rumal-i, ni'pa i cakil wo'or, are i Dios xu yijba ru' u ch'awbal, n-che ta tak wach ca 'iltaj u wach xu yijba wi. 4Ujer i a-Cain, i a-Abel xqui sujuj qui sipon chuwach i Dios. I a-Abel, lic xu cuba u c'ux che i Dios, rumal-i, wach i xu sujuj che i Dios mas 'utz xelic chuwach i xu sujuj i a-Cain. Rumal-i, i Dios 'utz xril i a-Abel, xak 'utz xril i u sipon che. Rumal-i, i a-Abel tupu ujer tan camnak chic, yoj wo'or keta'am wach i mer 'utz laj cubibal c'uxij, rumal wach xu 'an ire. 5Xak i mam Enoc, lic xu cuba u c'ux che i Dios. Rumal-i, lic c'aslic, xc'am bi chicaj rumal i Dios. Rumal-i, n-xriktaj ti u ch'acul chi, man i Dios u c'amom bic. Are c'a maja ca c'am bi i mam Enoc rumal i Dios, ni'pa i xu 'ano, 'utz xril i Dios. Queje ile tz'ibtal chupam u wuj i Dios. 6Xui-ri, we n-cul ti ka c'ux che i Dios, n-coj tiqui ta 'uri chu 'anic wach cu maj u wach. We cakaj coj tejeb ru' i Dios, 'o u chac caka cojo chi katzij 'o i Dios; xak 'o u chac chi cul ka c'ux che, chi ire cu ya i 'utz chique ni'pa i quiqui tzucuj. 7I mam Noe ujer, lic cul u c'ux che i Dios. Rumal-i, are xbix che rumal i Dios chi 'o tak i ca petic chi n-rilom taj, i mam Noe xu cojo. Xoc 'il che wach i xbix che, y xu yijba jun nim laj bárco pacha xbix che rumal i Dios. Chupam i bárco-le xe u c'ol wi i rixokil ralc'wal. I mam Noe, lic cul u c'ux che i Dios, péro i juban winak n-ti u cubibal qui c'ux che, rumal-i, xe camic; queje ile xa 'alijinic chi ique lic 'o qui mac. Péro i mam Noe-le, 'utz xe'el chuwach i Dios, man queje cu 'an i Dios ile chique ni'pa i cul qui c'ux che. 8Xak i mam Abraham ujer, lic cul u c'ux che i Dios. Rumal-i, are xsiq'uix rumal i Dios, xu cojo wach i xbix che. Xel pu tinimit y xu maj bi u be, n-reta'am taj pa i ca 'e wi. Xui-ri, xa 'ec man cul u c'ux che i Dios chi ca c'am bi che i jyub chi xsujux che rumal i Dios. 9I mam Abraham xa 'e jekel che i jyub chi Dios u sujum che; chila xq'uiji wi pacha jun aj naj petnak, pacha n-re ti jyub-le. Xu ch'ijo man cul u c'ux che i Dios; reta'am chi co'on panok ca ya' na che, ni'pa i sujum che. I rachoch chila, n-xan taj, to' pacha lon. Xak queje i rachoch a-Isaac chila, chi rac'al; xak queje i rachoch i a-Jacob chi riumam. Xak chique ique, i Dios u sujum i jyub-le. 10Queje ile xu 'an i mam Abraham, man roy'em chic roquic che jun chom laj tinimit chila chicaj. Chila, 'o u q'uijibal n-to' ta lon 'antal che, 'o u cubibal chi n-ca q'uis ta chic; man i tinimit-le are i Dios ch'obow-nak u 'onquil; xak are ire xu yijba. 11Xak i ati Sára (chi rixokil i mam Abraham) 'o i u cubibal u c'ux che i Dios, rumal-i, tupu ire n-calan taj, i Dios xu ya u cho'ab che. Te'uri xq'uiji rac'al, tupu nim laj winak chic. Queje ile xu 'an i Dios che, man xu cojo chi i Dios lic cu 'an na pacha u bim che. 12Queje ile, i mam Abraham, pu rijal xq'uiji i rac'al. Xo'on panok lic xe q'uiar u muk u xiquin pacha u q'uial i ch'umil, pacha u q'uial i seneb chu chi' i ya. 13I mam Abraham, ru' u c'ojol, xak ru' i riumam, n-xqui sach ti u cubibal qui c'ux che i Dios. N-xqui sach taj, c'a are wi xe camic, tupu c'a maja ca ya' piqui'ab wach u sujum i Dios chique. Xe'elok pacha c'a naj xquil panok wach u sujum i Dios chique, y xqui cuba qui c'ux che. Lic xe quicotic are xquilo. Xqui bij ique chi i qui tinimit n-chi taj chuwach i jyub ta'aj. Xqui bij ique chi waral pacha to' je aj naj je c'un-nak, to' je aj ic'awel waral, ne te aj chi. 14Pachin cu bij queje ile, 'alaj 'uri chi c'a maja cu rik i mer u tinimit, c'a ca bin chu tzucuxic. 15Ique n-xqui ch'ob ta chic qui tinimit pa je petnak wi. We tene xqui ch'ob chic tzalijic chila, xe tzalij tene-ri. 16Xui-ri, xqui rayij jun qui tinimit lic 'utz na chuwach i pa xe 'el wi, man xqui rayij i qui tinimit chila chicaj. Rumal-i, i Dios n-ca q'uix ta che, are ca bixic chi ire qui Dios ique. 'Alaj chi n-ca q'uix ta che man u yijbam jun qui tinimit. 17I mam Abraham ujer, are xtijaw u 'ijol rumal i Dios, 'ilbal-re we 'o u cubibal u c'ux che, ire xu c'utu chi katzij lic cul u c'ux che i Dios. 'Alaj ile, man xu sujuj u camsaxic u c'ojol chi a-Isaac, pacha jun u sipon chuwach i Dios. Queje ile xu 'ano, tupu xa jun i u c'ojol. Are i rac'al-le, i Dios u bim canok chi que q'uiar ni u q'uial u muk u xiquin i mam Abraham rumal. 18Ujer, i Dios u bim che: "Rumal awac'al a-Isaac, que q'uiar i a muk a xiquin." 19I mam Abraham reta'am chi 'o pu'ab i Dios cu c'unsaj sak chuwach jun camnak. Xe'el 'uri chi i mam Abraham pacha xril u c'ojol camnak te'ek, y c'un-nak chic sak chuwach. 20Xo'on panok, xak i mam Isaac xu 'alijinsaj u cubibal u c'ux che i Dios: xu bij chique i rac'al chi katzij ca ya' na chique ni'pa i u sujum i Dios chique. I qui bi i rac'al-le: jun, a-Jacob; i jun a-Esau. 21Xo'on panok, i mam Jacob-le xu 'alijinsaj u cubibal u c'ux che i Dios. Are ya ca camic, xu c'am u cho'ab che u ch'amiy, xu xucba u jolom, y xu coj u 'ij i Dios. Xu ya u 'ab piquiwi i riumam y xu bij chique wach i 'utz co'on i Dios chique co'on panok. I riumam-le, je rac'al i ma Jose. 22Xo'on panok, xak i mam Jose-le xu 'alijinsaj u cubibal u c'ux che i Dios are ya ca camic. Xu bij chi co'on panok i aj Israel winak que 'elsax na piqui'ab i aj Egípto. Xu bij canok chi chiqui c'ama bi u bakil cu', are que 'ec. 23Xo'on panok, xak i u kajaw u chuch i a-Moises xqui 'alijinsaj u cubibal qui c'ux che i Dios. Che tak i 'ij-le, xel jun tzij rumal i 'atol tzij, chi je ni'pa i ral tak alabom que alaxic, que camsaxic. Are xalax i a-Moises, xquil u kajaw u chuch chi lic chom laj ac'al. Lic cul qui c'ux che i Dios chi que u to na; rumal-i, n-xqui xij ta quib che i 'atbal tzij-le. Ique, oxib ic' xcuwaj i ac'al-le. 24Xo'on panok, xak i mam Moises-le xu 'alijinsaj u cubibal u c'ux che i Dios. Are achi chic, xro'taj can i u patan pa rachoch i 'atol tzij man ire pacha ralab i u mi'al i 'atol tzij pa Egípto. 25Ire xu ch'obo chi n-'us taj cu tij i 'utz i chom cu' i ne te re i Dios man ile xa quic'awic, xa ca sachic. Xu ch'ob ire, chi mas 'utz cu tij ni c'ax cu' i winak chi je re i Dios. 26Xu ch'ob ire, 'utz we cu tij uyej rumal u cubibal u c'ux che i Crísto. Queje ile xu ch'obo man roy'em na wach u sujum i Dios che. Xu ch'ob ire, mas 'utz ile chuwach ronojel tak i beyomal chila pa Egípto. 27Rumal u cubibal u c'ux che i Dios, xel i mam Moises pa jyub Egípto. N-xu xij ta rib che i roywal i 'atol tzij, xui-ri, jiquil u c'ux xa 'ec, pacha xril u wach i Dios. 28Xo'on panok, i mam Moises xu 'alijinsaj tan chic u cubibal u c'ux che i Dios are xu bij chique i aj Israel winak chila pa Egípto wach u bim i Dios che. Xu bij chique, chiqui camsaj jun ral chij, y chiqui quirij u quiq'uel che tak uchija che i cachoch. Xu bij chique, chi queje ile mi ta jun cac'al ca camic are quic'aw i ángel aj camsanel que ac'alab 'atzib. 29Xo'on panok, xak i aj Israel winak xak xqui 'alijinsaj u cubibal qui c'ux che i Dios are xe ic'aw chupam i Mar Cak. Cha c'un chi c'ux, are xe oc bi chu chi' i ya, are 'uri i Dios xu jak u pam i mar; queje ile, chakij i qui be xe 'ax ch'akap. Xui-ri, i aj Egípto winak, are xqui tij te ic'awic, xe muktaj can pa ya. 30Xo'on panok, i aj Israel winak xqui 'alijinsaj tan chic u cubibal qui c'ux che i Dios are xe sutin chirij i tinimit Jerico. Are xel wukub 'ij i qui sutinic, xwulij bi i nim laj tapia re i tinimit-le, are 'uri xe oc pa tinimit. 31Xak i ixok Rahab xu 'alijinsaj u cubibal u c'ux che i Dios. Ire ajmac laj ixok, chuwach u ch'acul cu ch'ac wi u mer, péro 'utz xu 'ano are xe u to i winak re i Dios. Je queb takon je aj Israel, xe oc pa Jerico (chi u tinimit ixok Rahab), quiqui tzucuj wach ch'acbal re i tinimit-le quiqui 'ano. Ixok Rahab xe u to; rumal-i, n-xcamsax taj are xe camsax i juban chi n-xqui 'an ta cas i Dios. 32¿Wach chic mas quin bij chiwe? Xui ile. Man n-ta tiémpo quin bij chiwe wach i xqui 'an i ka mam ma Gedeon, xak i mam Barac, xak i mam Sanson; xak wach i xqui 'an i mam Jefte, i mam David, i mam Samuel, xak i tak ajbil u tzij i Dios. 33Ique, rumal u cubibal qui c'ux che i Dios, 'o jujun chique xe tiqui che i ch'o'oj cu' juban chic tinimit. 'O jujun chique 'o qui patan re 'atol tzij chi lic suc'ulic xqui 'an che i qui patan. Rumal u cubibal qui c'ux, i Dios xe u to chu rikic pacha i u bim can chique. Xak 'o jujun xe 'e min cu' i coj, péro i Dios xe u to rumal u cubibal qui c'ux che, y xu tz'apij qui chi' i coj. 34'O jujun xe min pa 'orno, xui-ri n-xe cam taj tupu nim i u cho'ab i 'a'; 'o jujun laj xe camsax ru' ch'ich', péro i Dios xe u to. 'O i n-ta qui cho'ab, péro rumal u cubibal qui c'ux che i Dios, lic xq'uiji qui cho'ab. Xak 'o jujun, are xqui 'an i ch'o'oj cu' i aj naj, 'utz xe 'elic; xe coktaj bi je aj ch'o'oj chiquij. 35Rumal u cubibal qui c'ux che i Dios, je 'o ixokib chi xquil i cac'al je camnak te'ek, xe c'un chic sak chiquiwach rumal i Dios, y xe ya' tan chic chique. Xak je 'o jujun xa 'ani c'ax chique y xe camic; xqui xutuj i quelbal chuwach i c'ax-le, y n-xco'taj ta can i Dios. Queje ile xqui 'an ique, ch'acbal re qui c'aslemal chom na chuwach re i waral. 36'O juban chic xqui ch'ijo xe yo'yaxic, xak xqui ch'ij qui lo'xic; y n-xui ta la ile, xak xqui ch'ijo chi xe xim che carena, xak xe tz'apix pa cárcel. 37'O juban chic xe camsax ru' abaj, xak je 'o jujun xe pir pa nic'aj ru' siérra. Xqui tij i c'ax man n-xqui mayij tu cojic u 'ij i Dios; xak je 'o jujun xe camsax ru' ch'ich'. 'O jujun xe 'e jela, xe 'e jewa, n-ta qui 'u', to' u tz'umlil chij, u tz'umlil chabat xqui cojo; lic je niba', xak xe ocsax 'il, y xak manal xa 'an chique. 38Ique-le to' que bin pa tak jyub tz'inilic, xak pa tak c'achelaj; que war pa tak jul, pa tak pec. Ique-le lic je 'utz; n-ca majaw ta chique que q'uiji cu' i juban winak chuwach i jyub ta'aj. 39I Dios lic ca quicot cu' ique man xrilo chi cul qui c'ux che ire. U bim chi cu ya ni utzil chomal piquiwi; xui-ri, c'a maja ca ya' na chique. 40U ch'obom i Dios chi cu ya ni utzil chomal-le chique, xui-ri junam ku' yoj. N-craj ta ire we xui ique quiqui rik i 'utz-le. Craj ire xak yoj junam cu' ique cakil ni 'utz-le.
HEBREOS 11


SAN JUAN 1:2525Te'uri xqui tz'onoj chic che: —We n-yet ti at Crísto, mi mam Elías, mi i nim laj ajbil u tzij i Dios chi koy'em, ¿wuchac 'ut ca kajsaj ya piquiwi i winak? —xe cha. Last Verse Next Verse Bible Society brought to you by Wycliffe Bible Translators, Inc..


LOS HECHOS WACH I XQUI 'AN I APOSTELAB 11:2929Entónces i creyent pa Antioquía xqui ch'obo chi que qui to pan i creyent aj Judéa. Chi qui jujunal xqui ya qui mer, ni'pa i que tiqui chu ya'ic. Last Verse Next Verse Bible Society brought to you by Wycliffe Bible Translators, Inc..


1Xo'on panok, chupam jun uxlambal 'ij, i Jesus ca bin cu' u tijoxelab chupam juban ticon. I u tijoxelab xe oc chu ch'upic u wach i trígo, y xqui bar piqui 'ab ca quesbej re u solot; te'uri xqui tijo. 2Are 'uri 'o jujun chique aj Fariséo xqui bij che i Jesus: —¿Wuchac qui 'an yix i chac-le? N-'us taj quix chacun pa uxlambal 'ij, cu bij i 'atbal tzij tz'ibtal can rumal i mam Moises —xe cha. 3I Jesus xu la' u wach chique: —¿Xataba n-iweta'am ti yix wach xu 'an i mam David ujer are xqui tij numic cu' i rachi'il? 4Xoc ire pa rachoch i Dios, y xu chap i caxlanwa chi sujtal can chuwach i Dios. Te'uri, xu tijo, xak xu ya chique i rachi'il. Queje xu 'an ire ile, tupu n-ta re che. Man cu bij i ujer 'atbal tzij chi xui i sacerdóte que tijaw i caxlanwa-le. (Queje ile xu bij i Jesus chique). 5Xak xu bij: —Yin chi in Achi aj Chicaj xak quin rajawij puwi i uxlambal 'ij —xu bij chique. 6Xu rik chic jun uxlambal 'ij, i Jesus xoc pa molbal'ib y xoc chic chu c'utic chique i winak. Chila 'o wi jun achi siquirnak u 'ab wikabim, chakijnak chic. 7Xak chila je 'o wi jujun tijonel re i 'atbal tzij, xak jujun aj Fariséo winak. Ique que tijin chu takexic i Jesus, we crutzirsaj i achi-le pa uxlambal 'ij. Cacaj ique quiqui tzucuj u mac. 8Ire reta'am wach quiqui ch'ob piqui c'ux; xu bij che i achi chi chakijnak u 'ab: —Chat walijok, y chat tac'al chakawach —xu bij che. Are 'uri i achi xwalijic y xtaq'ui'ic. 9Te'uri i Jesus xu bij chic chique i que tzucuw u mac: —'O jun tzij cwaj quin tz'onoj chiwe. I ujer 'atbal tzij, ¿wach cu bij chake, qui bij yix? Chupam i uxlambal 'ij, ¿'utz nawi we caka 'an jun utzil chomal, o xa caka 'an i n-'us taj? ¿'Utz caka to jun chi ya ca camic? ¿O xa caka ya che chi ca camic? (Queje ile xu bij i Jesus chique.) 10C'ula xe u takej, te'uri xu bij che i achi: —Cha suc'ba i a 'ab —co'ono. I achi xu suc'ba u 'ab, y xutziric. 11Xui-ri, i juban lic xpe coywal; xe oc chu ch'obic chiquiwach, "¿Wach caka 'an che i achi-le?" xe cha. 12Che tak i 'ij-le, i Jesus xel bi che jun jyub chu tz'onoxic che i Dios. Xu ch'ij jun a'ab ca tijin chu tz'onoxic che. 13Are xpe u sakiric, xe u siq'uij u tijoxelab ru'. Te'uri xe u cha cablajuj chiquixol, chi xu ya can piqui bi, je apostelab. (Que'el pa ka ch'awbal, je u takon.) 14Are i qui bi i cablajuj-le are iri: jun, ma Simon, chi xak ma Pédro ca bix che rumal i Jesus. Xak 'o i ma Andres, chi ratz u cha' i ma Pédro. Xak je 'o i ma Jacóbo, i ma Wan, i ma Felípe, i ma Bartolome. 15Xak je 'o i ma Matéo, i ma Tomas; xak i ma Jacóbo chi u c'ojol i ma Alféo; xak 'o chic jun ma Simon, chi re i partído cananísta. 16Xak 'o i ma Júdas chi catz qui cha' quib ru' i ma Jacóbo. Xak 'o i ma Júdas Iscarióte chi xo'on panok xu c'ayij i Jesus. (Ile je are i cablajuj apostelab je chatal rumal i Jesus.) 17Te'uri i Jesus xe kaj li tzam jyub cu' u tijoxelab, y xe q'uiji che jun uwata'aj. Je q'ui chic i u tijoxelab xe moltaj cu', xak je q'ui i winak xe c'un cu', chi je aj ronojel i jyub Judéa, xak xe c'un i je aj pa tinimit Jerusalen, xak xe c'un i je aj pa queb tinimit, Tíro y Sidon chi 'o pa cósta. Naj je petnak wi. Ique je upon-nak chu tayic u tzij i Jesus, xak chu cunaxic i c'ax 'o chique. 18Xak ni'pa i 'o itzel tew chique, xak xe utzirsax na. 19Conojel i winak cacaj quiqui yin pan i Jesus, man i cho'ab 'o ru' ire que u cunaj iwabib. 20Are 'uri i Jesus xe u takej i u tijoxelab. Xu bij chique: —'Utz iwe yix, ix niba', man ix 'o chic pu'ab i Dios; ire cu 'at tzij piwi. 21'Utz iwe yix, chi wo'or quix numic, man quix nojsax na. 'Utz iwe yix chi wo'or quix o'ic, man quix tzen na. 22'Utz iwe yix we i winak tzel quix quilo xa wumal yin chi in Achi aj Chicaj, xak we quix quesaj chiquixol, xak we quix qui yo'ya, xak we tzel quiqui ta i bi yix, xa wumal yin. 23Chix quicot 'uri, ¡chix sac'lin chicaj! man yix qui ch'ac ni nim laj i sipon chila chicaj. Mi bisoj we queje quiqui 'an ique ile chiwe, man xak queje xqui 'an i catit qui mam chique i je ajbil u tzij i Dios ujer. 24Xui-ri, ¡to' i wach yix ix beyomab! quix tijin ru' i 'utz chuwach i jyub ta'aj, xui-ri, ya ca q'uisic. 25To' i wach yix chi wo'or ix nojnak, man co'on panok qui tij numic. To' i wach yix chi quix tzen wo'or man co'on panok quix o' na rumal i bis. 26To' i wach yix we conojel i winak quiqui bij ix 'utz laj winak. Xak queje xqui bij i catit qui mam chique i je aj t'oronel ujer (ique chi to' xqui 'an che quib pacha je ajbil u tzij i Dios). (Queje ile xu bij i Jesus chique.) 27I Jesus xak xu bij chique: —Yix chi quix tijin chu tayic in tzij, cwaj quin bij iri chiwe: C'ax che i na i aj ch'o'oj chiwij; chi 'ana i 'utz chique i tzel quix quilo. 28Chi tz'onoj i 'utz re i Dios piquiwi i que tz'onow i c'ax piwi yix. Chi tz'onoj che i Dios piquiwi i quix qui yo'ya. 29We 'o jun cat u ch'ay che juperaj a palaj, cha sujuj i juperaj chic che. We 'o jun cu maj a chaquet, xak cha ya che we cresaj bi a camix. 30We 'o jun cu tz'onoj chawe wach i rajwaxic che, cha ya che; xak we 'o jun cu maj ubitak awe, ma tz'onoj chic che. 31Pacha i cawaj yet chi quiqui 'an i winak chawe, xak queje cha 'ana yet chique. 32Yix, we xui c'ax que i na ique chi xak c'ax quix qui na'o, mi ch'ob 'uri we ix 'utz chuwach i Dios rumal. Xak i ajmaquib queje quiqui 'an ile. 33Xak, we xui qui 'an i 'utz chique i que 'anaw i 'utz chiwe yix, mi ch'ob 'uri we ix 'utz chuwach i Dios rumal. Xak i ajmaquib queje quiqui 'an ile. 34Xak we 'o i qui ya pa cha'im xa rumal ca jach na chic chiwe, mi ch'ob yix 'uri quix 'el 'utz chuwach i Dios rumal. Xak queje i ajmaquib que chi'man chiquiwach je ajmaquib, man queta'am ca jach na chic chique. 35Xui-ri yix, c'ax che i na i je aj ch'o'oj chiwij; chi 'ana i 'utz chique; xak we 'o qui ya pa cha'im, miwoy'ej u q'uexel. We qui 'an ni'pa tak ile, nim i sipon qui rik na 'uri, xak quix 'elok ix rac'al i Dios chi 'Atz u 'Ij. Lic ix rac'al ni ire, man xak queje cu 'an ire, aj 'anol 'utz chique i je mal, xak chique i n-quiqui tioxij ta che. 36Chi 'ana che iwib 'o i c'axnabal i c'ux, xak jun ru' i Ta chicaj chi xak 'o i c'axnabal u c'ux. 37Mi 'at tzij piquiwi iwachi'il, wach qui 'anom, man xak n-cu 'at ti tzij i Dios piwi yix; xak mi coj qui mac iwachi'il, man n-cocsax ta i mac yix rumal i Dios. We 'o i qui 'anom qui mac chiwe, chi cuyu, man xak ca cuytaj na i mac yix. 38Che i to ni'pa i 'o rajwaxic chique, man i Dios xak cu ya na chiwe yix wach i rajwaxic chiwe. Ire q'ui cu ya na chiwe we q'ui i yom yix; lic cu nojsaj i coxtal yix, lic cu ch'aych'a, xak cu la'puj, y mas cu ya puwi, tzubub cu 'an che. (Queje ile xu bij i Jesus chique.) 39Te'uri xu bij chic jun tijojbal tzij chique. Xu bij: —¿'O tak wa jun mawach cu binsaj rach mawach? N-taj; we queje ile quiqui 'ano, che queb que tzak bi pa jul. 40Jun, we are u tijoxel jun chic, n-nim ti u 'ij ire chuwach u tijonel. Xui-ri, i tijoxel, we xutzin u nawsaxic rib che, que'el na 'uri pacha u tijonel. 41Ma takej jun ral tz'il 'o chupam u ba'wach awachi'il, y awe yet n-ca na taj 'o jun nim laj 'et chupam. 42Y yet, we n-ca coj ti retalil che i 'et 'o pa ba'wach, ¿wuchac 'uri ca bij che awachi'il: "Cuyu in mac, wachalal, cha ya a ba'wach chwe, cwesaj i tz'il 'o chupam" cat cha? Yet ¡n-katzij ti ca 'ano! Nabe chawesaj ni 'et 'o pa ba'wach yet, te'uri cat tzun na chi relsaxic i tz'il 'o chupam u ba'wach awachi'il. 43Jun 'utz laj che' n-tu wach cu ya'o chi n-'us taj; xak i n-'us ta laj che', n-tu wach 'utz cu ya'o. 44'Is ca 'alijin che u wach, we 'utz laj che' o we n-'us taj. Xak queje jun q'uix: are cu ya u wach, n-cu wachij ti inum; xak queje jun q'uix rixc'ak sac', n-cu wachij ti tapal. 45Jun achi we 'utz, 'utz i cu bij, man xui i 'utz 'o pu c'ux. Xak queje jun achi we n-'us taj, xui i n-'us taj cu bij, man n-'us ti 'o pu c'ux. Queje ile que'elok man ru' i ka chi' caka bij wach i 'o pa ka c'ux. 46Yix ¿wuchac qui bij chwe, "Lic at Kajwal," quix cha, xui-ri n-qui coj taj wach quin bij chiwe? 47Jun, we ca c'un wu' y cu coj retalil che in tzij, xak cu 'an pacha i quin bij, yin quin bij na chiwe wach ca majaw ire. 48Ire queje pacha jun aj 'anol ja chi 'utz laj cubibal xu coj che i rachoch. Nabe, naj xu wor u pam ulew c'a xe u rika ni abaj; te'uri xu coj i cubibal ja puwi abaj. Xo'on panok, xnimar i ya, y xu ya li u cho'ab che i ja. Xui-ri, i ya n-xtiqui ta chu bokic i ja man cul puwi abaj. 49Xui-ri, jun, we u tom in tzij, péro n-xcojon ta che, ire pacha jun aj 'anol ja chi n-xu coj ti u cubibal i rachoch. Ire to' xu cuba i rachoch chuwach ulew, n-tu cubibal xu yijba. Xo'on panok, are xnimar i ya, xu ya li u cho'ab che i ja; are 'uri xtzak i ja pulew, y xsach u wach. (Queje i tijojbal tzij ile xu bij i Jesus chique.)
SAN LUCAS 6


SAN MATÉO 13:5555Ire xa are rac'al i mam chi aj 'anol mexa, xak i u chuch xa are ati Mariy. I je u cha' xa are i a-Jacóbo, i a-Jose, xak i a-Simon, i a-Júdas. Last Verse Next Verse Bible Society brought to you by Wycliffe Bible Translators, Inc..


1Xak xu bij chique: —Katzij quin bij chiwe, je 'o jujun waral chi n-que cam ta tan c'a quiquil ni u jekanic i 'atbal tzij re i Dios waral, chi nim u cho'ab. 2Wakib 'ij u 'onquil ile, i Jesus xe u c'am bi i ma Pédro, i ma Jacóbo, xak i ma Wan; y xe 'e quituquel che jun nim laj jyub naj u wi. Are je 'o chila, i u tzunbal i Jesus lic xyojtajic. 3I u 'u' lic ca walch'in rumal u sakil; lic sak 'oto'oj ca tzunic. N-ta jun c'ul, tupu lic ch'ajtalic, chi ca majaw u sakil ile. 4Xak xquilo chi xe winakir i mam Moises xak i mam Elías ru' i Jesus, que tijin chi lapanic. 5Are 'uri i ma Pédro xu bij che i Jesus: —Mayes, lic 'utz na oj 'o waral. 'Utz caka 'an oxib i mujbal: jun awe yet, jun re i mam Moises, xak jun re i mam Elías —xu bij che. 6I u tijoxelab, lic je ocnak 'il che wach xquilo, rumal-i n-xu na ti ma Pédro wach i xu bij. 7Te'uri xkaj jutzobaj sutz' piquiwi y xqui ta jun nim laj ch'awbal xch'aw chupam i sutz': —Iri, are in C'ojol, chi lic c'ax quin na'o; chi cojo retalil che, wach i cu bij. 8Are xqui ta ile, juntir c'ula xe tzunic, péro n-ta xquilo, xui chic i Jesus utuquel. 9Are xe kaj li che i jyub-le, i Jesus xu bij chique u tijoxelab: —Ni'pa i xiwil yix, mi lapo c'a cu rik ni 'ij chi yin, chi in i Achi aj Chicaj, in walijnak chic che i camic —xu bij chique. 10Rumal-i, n-xqui bij taj wach i xquilo; xui-ri, xqui tz'onoj chiquiwach wach usuc' i tzij-le xu bij, chi ca walij che i camic. 11Te'uri xqui tz'onoj che i Jesus: —I aj tijonel re i ujer 'atbal tzij, ¿wuchac quiqui bij ique chi nabe ca c'un i ujer mam Elías? —xqui bij che. 12I Jesus xu bij: —Katzij i xqui bij-le, nabe ca c'un i mam Elías, col u yijba ronojel; queje ile tz'ibtal canok. Xak tz'ibtal chic jun tzij chirij i Achi aj Chicaj: cu bij chi cu tij ni uyej xak ca xutux na. 13Xui-ri, yin quin bij chiwe chi mam Elías ya c'un-nak chic; i winak xqui 'an che pacha cacaj ique; xe'elok pacha i tz'ibtal can chupam u wuj i Dios —xu bij i Jesus chique. 14Te'uri xe tzalij chic chila pa je 'o wi i juban u tijoxelab, y xquilo je q'ui i winak je 'o chic chiquij chiquiwach. Xak je 'o jujun tijonel chila re i 'atbal tzij re i mam Moises; ique qui chapom quib chi tzij cu' u tijoxelab. 15I winak, are xquil i Jesus, xqui bisoj, are 'uri, xe 'e pa'anem chu ya'ic rutzil u wach. 16Are 'uri, ire xu tz'onoj chique: —¿Wach quix tijin chu lapic cu' ique? 17'O jun achi chiquixól xu bij: —Mayes, yin xin c'am li jun wac'al awu', 'o itzel tew che chi u 'anom mem che. 18Xa ipa 'o wi, ca chaptaj rumal itzel tew, y ca tzaksax pulew. Are 'uri xa ca wokow u c'axaj pu chi', xak cu kach'ach'ej uware rumal. Rumal-i, lic n-ta chic u cho'ab. Xin tz'onoj chique a tijoxelab chi caquesaj i mal laj tew che. Xui-ri, n-xe tiqui ta che —xu bij i achi che. 19Are 'uri i Jesus xu bij: —¡Ay, yix chi n-tu cubibal i c'ux che i Dios! ¡'O tan chi 'ij in 'o iwu', y yix n-ta i nawic! ¿Ni'pa nawi chic 'ij c'a craj? —xu bij—. Chi c'ama li ac'al waral —co'ono. 20Xqui c'amlok. I itzel tew, are xril i Jesus, xu ya chic atac che i ala. Ire-le xtzak pulew, lic cu bal'atij chic rib chuwach ulew, xak ca wokow u c'axaj. 21Are 'uri i Jesus xu tz'onoj che i achi: —¿Ni'pa junab u jekanic i c'ax che? —xu bij. I u kajaw xu bij: —Ire c'a ch'utin are xu jeko. 22I itzel tew-le, q'uialmul u c'akom pa 'a', xak pa ya; craj cu camsaj. ¡Chawila to'bal ka wach! ¡Choj a to na, we cat tiqui che! —xu bij i achi. 23—Yin quin tiqui che —xu bij i Jesus—, xui-ri we yet cat tiqui chu cubaxic a c'ux chwe. Ronojel 'is coj tiqui che we 'o u cubibal ka c'ux —xu bij. 24Juntir i u kajaw i ala xsiq'uin chu bixquil: —Cul in c'ux chawe —xu bij—. ¡Chin a to na che, chi quin cuba na mas in c'ux chawe! —xu bij. 25I Jesus, are xrilo chi que tijin qui moltajic i winak ru', xu yaj i itzel tew y xu bij che: —Yet, at tac y at mem laj itzel tew, quin bij chawe, chat el che i ala-le. Chawo'taj, y mat oc chic ru' —xu bij che. 26I itzel tew siq'uinic xo'on chic jun atac che i ala, te'uri xelic. Xcanaj can i ala lic pacha xcamic; rumal-i, conojel xqui bij chi lic xcamic. 27Xui-ri, i Jesus xu chap che u 'ab y xu yaco; i ala xtaq'ui'ic. 28Te'uri i Jesus xoc pa ja. Are 'uri i u tojoxelab xqui tz'onoj che: —¿Wuchac n-xoj tiqui ti yoj chi relsaxic i itzel tew-le? —que cha. 29Ire xu bij chique: —I mal laj itzel tew pacha i jun-le n-quel taj, xui-ri we lic qui tz'onoj che i Dios, xak we qui mayij ni wa'im rumal —xu bij. 30Are xe 'el chila, xe 'ax pa Galiléa. I Jesus n-xraj taj we caquetamaj i winak pa 'o wi ire. 31N-xraj taj, man ire ca tijin chu c'utic chique u tijoxelab; ca tijin chu bixquil chique chi i Achi aj Chicaj ca jachtaj na piqui'ab i winak, y ca camsax na cumal, xui-ri che oxib 'ij panok ca walij na. 32Tupu xu bij ire ile chique, n-xqui ta tu be, xak xqui xij quib chu tz'onoxic che wach usuc'. 33Xo'on chupanok, xe upon pa Capernaum. Are xe oc pa ja chila, i Jesus xu tz'onoj chique utijoxelab: —Are coj tijin te chi be, ¿wach i tzij i chapom wi iwib yix puwi? —xu bij chique. 34Ique lic n-xe ch'aw ta chic. Are i tzij chi qui chapom wi quib ique puwi pa be, are i pachin mas nim u 'ij chique ique. 35I Jesus xcubi'ic, y xe u siq'uij i cablajuj u tijoxelab ru'. Are 'uri xu bij chique: —Pachin jun craj cu ya rib chu nabeal, chu ya na rib 'uri pa q'uisbal-re chique i conojel, xak chu 'ana che rib pacha mocom chiquij —xu bij. 36Are 'uri xu c'am jun ac'al ru' y xu ya chiquiwach. Xu 'aluj 'anok y xu bij chique: 37—Pachin jun cu c'ulaj jun ac'al ru' pacha iri rumal i c'axnabal u c'ux chwe yin, are yin 'uri quin u c'ulaj ru'. Pachin jun quin u c'ulaj yin ru', n-xui ti yin quin u c'ulaj ru', xak xu c'ulaj 'uri i Jun chi in takawnak lok —xu bij chique. 38Te'uri i ma Wan xu bij che: —Mayes, xkil jun achi chi ca tijin chi relsaxic itzel tew ru' u cuxtaxic a bi yet. Yoj 'ut xka bij che chu mayij, man n-kachi'il taj —xu bij che i Jesus. 39—Ile mi 'atij —xu bij i Jesus che—, man we 'o jun co'on milágro rumal u cuxtaxic in bi yin, n-cu bij ta 'uri mal laj tak tzij chwij. 40Pachin jun n-co'on ta ch'o'oj chikij, ire-le ka cwenta yoj. 41Pachin jun co'on jun utzil chomal chiwe xa rumal ix terejnak chwij, 'o ni sipon 'uri cu ch'aco. Queje ile que'el che, tupu xa jun bas i ya' cu ya chiwe wumal yin —xu abij i Jesus chique. 42Xak xu bij chique: —Jun ch'utin chi u cubam u c'ux chwe, we 'o jun cu 'an che chi ca tzak chupam u mac, mas 'utz que'el che i jun-le we tene ca xim jun ca' rij u kul y ca c'ak bi pa ya, ji'balre. I camic-le mas 'utz chuwach i camic chi ca pe puwi we cu tzaksaj jun ch'utin chupam u mac. 43We are a 'ab ca 'anaw chawe chi cat tzak chupam a mac, su' cha c'upij. Mas 'utz ca sach a 'ab, tobal re a c'aslemal, chuwach xa cat 'e pa 'a' chi n-ca chup taj, ru' i queb a 'ab tz'akat. 44I amol chi cat qui tij chila lic n-que cam taj, xak i 'a' mi jun ca chupuwic. 45We are awakan ca 'anaw chawe cat tzak chupam a mac, su' cha c'upij bic. Mas 'utz ca sach awakan, tobal re a c'aslemal, chuwach i xa cat 'e pa 'a' chi n-ca chup taj, ru' i queb awakan tz'akat. 46I amol chi cat qui tij chila n-que cam taj, xak i 'a' mi jun ca chupuwic. 47Xak i a ba'wach, we are ca 'anaw chawe cat tzak chupam a mac, su' chawesaj. Mas 'utz cat oc pa cu 'at wi tzij i Dios, tupu xa jun a ba'wach, chuwach i xa cat 'e pa 'a' ru' i queb a ba'wach tz'akat. 48I amol chi cat qui tij chila n-que cam taj, xak i 'a' chila mi jun ca chupuwic. 49Ronojel ni'pa i ca sujux chuwach i Dios, cocsax 'a' che, xak cocsax atz'am che; xak yix, 'o u chac pacha cocsax 'a', pacha cocsax atz'am chiwe, we 'utz i yijbaxic chuwach i Dios. 50I atz'am, lic cu rik u chac chake. Xui-ri, we xsach i u tzayil, ¿wach u 'onquil 'uri caka 'an tan chic tza che? N-taj. Xak 'o u chac chi yix 'o i tzayil (pacha jun sipon sujtal chuwach i Dios; queje ile, ix chom na chiwach); chom chix 'ol chiwach.
SAN MARCOS 9


1Ix wachalal, ni'pa tak i u yom u Tewal i Dios chake, 'anbal re u chac, cwaj yin lic qui ta usuc', 2Lic iweta'am, yix ujer are c'a maja qui cuba i c'ux che i Crísto, xi ya iwib chi terejic chiquij tak i tiox chi xa je mem. 3Wo'or ix re chic i Dios, rumal-i cwaj quiwetamaj iri: we 'o jun cu bij, "¡Cha c'okox i Jesus-le!" cu bij, ire-le n-uc'am ta 'uri rumal u Tewal i Dios. Xak we 'o jun cu bij, "Are i Jesus are i Kajwal," ire-le uc'am 'uri rumal u Tewal i Dios. 4I tak i patan chi cu ya i Dios chake, lic n-xak ta jun u wach, xui-ri, i u Tewal i Dios chi ca jachaw chake, xa jun. 5'Is jalajuj u wach i ka patan che i Kajwal, xui-ri, xa jun i Kajwal chi coj tijin chu 'anic u chac. 6I u chac, 'is jalajuj u 'onquil caka 'an che; xui-ri are i Dios ca 'anaw i chac-le. 7I Dios cu ya jun ka patan chaka jujunal, chi are u sipon chake, 'alijinsabal-re chi 'o u Tewal ku', xui-ri, craj ire chi 'utz que'el chique conojel ru' i sipon-le. 8Are i u Tewal i Dios cu ya chique jujun, chi wach i quiqui bij, lic 'o u nojbal che i qui tzij; xak queje juban chic, wach i quiqui bij, are 'alijinsabal-re chique i winak wach i sak laj tzij re i Dios; xak ique, xa rumal u Tewal i Dios que tiqui che i chac-le. 9Xak 'o juban chic, chi rumal u Tewal i Dios, lic nim i u cubibal qui c'ux che i Dios. Xak are i mísmo u Tewal i Dios chi cu ya chique i juban chic chi que cutzirsaj iwabib. 10Xak rumal ire 'o jujun 'o piqui'ab quiqui 'an tak i milágro; xak 'o jujun je ajbil re chique i winak wach u 'alijinsam i Dios chique. Xak 'o juban chic chi que tiqui chi retamaxic wach 'o ru' jun winak, we are u Tewal i Dios, o we xa are itzel tew 'o ru'. Xak 'o juban chic, chi rumal u Tewal i Dios, quiqui rik jun ch'awbal chi n-quiqui ta tu be. Xak 'o juban chic, chi rumal u Tewal i Dios, que tiqui chu 'alijinsaxic wach usuc' i tzij-le. 11Xui-ri, ni'pa i ca 'anic-i, xa are u Tewal i Dios ca 'anaw ronojel. Ire, xa jun; are ire ca jachaw chake chaka jujunal wach caka 'ano, pacha craj ire cu ya chake. 12Are o'onom i Crísto, queje pacha jun ch'aculaj. Jun ch'aculaj, q'ui u wach; 'o u 'ab, 'o rakan, 'o u jolom, n-xak ta jun u wach; xui-ri, xa jun chi ch'aculaj o'onom. 13Konojel yoj, xoj e'elok oj u ch'acul i Crísto, xa jun xe'elok. N-ta co'ono we oj aj Israel winak, xak we oj aj Griégo winak; n-ta co'ono we xa oj u mocom jun chic, 'o we n-ta kajaw. Are xkajsax ya pakawi, xa oj jun ch'aculaj xoj e'elok rumal u Tewal i Dios; xak xa jun u Tewal yatal chake chaka jujunal. 14Yoj chi oj re i Crísto oj pacha jun ch'aculaj. Jun ch'aculaj, q'ui u wach, n-xak ta jun. 15I rakan i ch'aculaj, we cu bij: "Yin n-in ta 'abaj, rumal-i n-in ta re i ch'aculaj," mok cu bij, ¿xataba n-re ta 'uri i ch'aculaj? Re pues. 16Xak i u xiquin i ch'aculaj, we cu bij: "Yin n-in ta u ba'wach, rumal-i n-in ta re i ch'aculaj," mok cu bij, ¿xataba n-re ta 'uri i ch'aculaj? Re pues. 17We tene ronojel i ka ch'acul 'is ka ba'wach, ¿wach i tanic 'uri caka 'ano? We tene ronojel i ka ch'acul 'is ka xiquin, ¿wach i sikanic 'uri caka 'ano? 18Xui-ri, i Dios 'is u yijbam pacha craj ire; 'is pa ropis-wi, pa xe u coj wi che i ka ch'acul. 19We tene ronojel xa jun u wach, n-ta ne ka ch'acul-i. 20Xui-ri, n-queje ti ile xelic; tupu q'uial u wach 'o che, xa jun ch'aculaj 'elnak ronojel. 21Rumal-i, i ka ba'wach n-cu bij ta che i ka 'ab: "Yet, n-ta a chac chwe." Xak queje i ka jolom, n-cu bij ta che i kakan: "Yix, n-ti i chac chwe." N-cu bij ta ile. 22Ni'pa i 'o che i ka ch'acul, 'o jujun chique chi n-ta kas qui cho'ab, caka bij yoj; xui-ri, ile mas quiqui rik u chac chake. 23Xak ni'pa i 'o che i ka ch'acul chi coj q'uix che, mas caka chajij; xak ni'pa ile chi n-ca majaw taj ca 'iltajic, pues caka ch'uku. 24Xak ile chi 'utz we ca 'iltajic, n-tu chac caka ch'uku. Queje ile xu yijba i Dios i ka ch'acul; ni'pa i 'o che chi n-ta kas u 'ij, u yom 'uri mas u 'ij. 25Queje xo'on i Dios ile che i ka ch'acul; craj ire ni'pa tak i 'o che n-quiqui 'an ta ch'o'oj chiquiwach, xa quiqui to quib chiquiwach. 26We 'o c'ax che jun kakan jun ka 'ab, xak ronojel i ka ch'acul cu na u c'axc'ol. Xak queje ile, we xya' u 'ij i kakan, we xi ka 'ab, xak ca quicot ronojel i ka ch'acul. 27Yix junam 'uri ix u ch'acul i Crísto, y ni'pa i 'o che, 'is 'o ropis. 28Rumal 'uri i Dios u yom i chac chi jujunal chi ix jutzobaj re ire: nabe, je 'o i apostelab; ucab, 'o jujun je ajbil re chique i winak wach u 'alijinsam i Dios chique; urox, je 'o i tijonel que i kachalal; te'uri 'o jujun quiqui 'an i milágro; te'uri 'o jujun que cutzirsaj iwabib; te'uri je 'o jujun lic que tonic; te'uri 'o i que uc'aw u tzam chique i je re i Dios, te'uri 'o i quiqui rik jun ch'awbal chi n-quiqui ta tu be. 29¿Je conojel tak wa, je apostelab? ¿Xataba conojel je ajbil u tzij i Dios? ¿Xataba xak conojel 'is je tijonel que i kachalal? ¿Xataba conojel quiqui 'an i milágro? 30¿Je conojel tak wa quiqui rik utzirsaxic iwabib? ¿Je conojel tak wa quiqui rik jun ch'awbal chi n-quiqui ta tu be? ¿Xataba conojel 'is quiqui rik u 'alijinsaxic i tzij-le chi junwi? N-conojel taj. 31Ix wachalal, chi ya i c'ux chu rikic tak i sipon-le chi mas 'utz; xui-ri, 'o jun chic mas nim u chac chuwach ni'pa tak ile, chi 'o u chac chi ya i c'ux che; ile are i c'axnabal c'uxij.
1 CORINTIOS 12


1Che i 'ij-le, i Jesus xel ru' ja, xa 'e chu chi' i alagun, y xcubi chila. 2Are 'uri xe moltaj tan chic uq'uial winak ru'. Rumal-i, i Jesus xa 'an chupam jun bárco, y xcubi chupam. Je ni'pa i winak 'is xe canaj chi tak seneb. 3Te'uri xu jek u c'utic juban tak tijojbal tzij chique. Xu bij: —'O jun achi ca 'e chu tiquic u ticon. 4Are xe u quirij i rija', 'o jubi' xa 'e tzak pa be. Te'uri xe c'un i tz'iquin y xqui tij bic. 5Xak 'o jubi' chic xa 'e tzak pa tak abaj, chi n-ta kas ulew che. I ija-le, juntir xalax lok, man n-muktajnak ta mas. 6Xui-ri, are xel li 'ij, xchakij na, man n-ta ra' 'enak pulew. 7Xak juban chic xa 'e tzak pa q'uix; i q'uix xq'uiyic, y xu camsaj i ticon. 8Xak 'o ni ija xa 'e tzak pa 'utz laj ulew; lic q'ui ni u wach xu ya'o. 'O ni rakan xu ya jun ciénto u wach; xak 'o i xu ya sesénta; xak 'o i xu ya tréinta —xu bij. Te'uri xu bij chic: 9—We yix 'o i xiquin chu tayic, chi ta u be 'uri —xcha. 10I u tijoxelab i Jesus, are xu bij ire ile, xe tejeb ru'. Xqui tz'onoj che: —¿Wuchac xa tijojbal tzij ca bij are cat tijin chu c'utic chique i winak? —xqui bij che. 11I Jesus xu bij 'uri chique: —Yix 'ut, i Dios u yom chiwe qui ta u be wach usuc' i 'atbal tzij aj chicaj. I juban winak (chi n-que terej ta chwij) n-quiqui ta tu be. 12Queje o'onom i Dios ile, man ni'pa i quiqui c'am na wach cu sujuj ire chique, mas cu ya 'uri chique; queje ile nim ni 'o cu'. Ni'pa i n-cacaj ti u c'amic wach cu sujuj i Dios chique, quelsax na 'uri i jubi' chi 'o cu'. 13Rumal 'uri, xa ru' tijojbal tzij quin c'ut chique i winak, man ique, tupu que tzunic, n-ta quiquilo; tupu que tanic, n-quiqui ta taj, xak n-quiqui ta tu be. 14Que'el chique pacha u bim i Dios chupam u wuj u tz'ibam can i mam Isaías chi ajbil u tzij i Dios ujer; ire xu bij: Yix, katzij neri, qui ta na, péro n-qui ta tu be; katzij neri, quix taken na, péro n-ta quiwil na. 15Man i winak-i, n-cacaj ta quiqui ta u be, xa qui tz'apim i qui xiquin, xak qui mutz'um i qui ba'wach, man n-que tzun ta ru' qui ba'wach, xak n-que tan ta ru' qui xiquin. N-ta quiqui ta u be piqui c'ux, xak n-que c'un ta wu', col qui cunbej quib. (Queje ile u bim i Dios.) 16Xui-ri yix, n-ix ta queje ile. Lic 'utz iwe, man i ba'wach yix que tzunic, xak i xiquin que tanic. 17Katzij i quin bij chiwe, je q'ui i ajbil u tzij i Dios ujer, xak je q'ui i je terejnak chirij, xcaj te rilic wach quix tijin yix chi rilic wo'or, péro n-xquil taj; xak xcaj u tayic te'ek pacha i quix tijin yix chu tayic wo'or, péro n-xqui ta taj. 18Te'uri Jesus xu bij chique: —Chi ta 'uri u be wach usuc' i tijojbal tzij chi xin bij mier re i aj ticol ticon. 19Ni'pa i winak chi quiqui ta i tzij re i 'atbal tzij aj chicaj, we n-quiqui ta tu be, que'elok pacha xo'on ija chi xtzak pa be. Queje i winak-le, man ca c'un itzel, y cresaj i 'utz laj tzij chi tictal piqui c'ux. 20Xak i ija chi xtzak pa abaj, ile pacha i winak chi quiqui ta i 'utz laj tzij, y que quicotic xqui cojo. 21Xui-ri, je pacha jun ticon chi n-naj taj 'enak i ra'; n-que najtin taj. Are ca pe i c'ax piquiwi rumal i 'utz laj tzij qui cojom, xak ca pe i qui yo'yaxic cumal i winak, xa caco'taj canok. 22Xak i ija chi xtzak pa q'uix, ile pacha i winak chi quiqui ta i 'utz laj tzij, xui-ri, xa que c'achir rumal i qui c'aslemal waral chuwach i jyub ta'aj, xak i qui rayijbal re mas ubitak que; ile xa cu chup i 'utz laj tzij. Rumal-i n-ta ca wachin chique. 23Are ija chi xe 'e tzak pa 'utz laj ulew, ile pacha i winak chi quiqui ta i 'utz laj tzij, xak quiqui ta u be. Ique lic que wachinic; 'o jujun chique je pacha i rakan chi xu ya cien u wach; xak 'o jujun quiqui ya sesénta u wach; xak 'o jujun quiqui ya tréinta. (Queje ile xu bij i Jesus chique.) 24I Jesus xu bij chic jun tijojbal tzij chique, are iri: —I 'atbal tzij re aj chicaj, que'elok pacha i tzij-i: 'O jun achi xu tic i trígo pa rulew; chom laj ija xu tico. 25Xui-ri, are 'is que war conojel, xc'un jun aj ch'o'oj chirij i rajaw, y xu tic can mal laj ticon ru' i trígo (pacha trígo ca tzunic, péro n-are taj). 26Are xe po'ic, junam xe q'uiyic; xui-ri, are xpe u wach i trígo, are 'uri xa'alijin i juban chi n-trígo taj. 27Te'uri i ajchaquib xe 'e chu bixquil ru' i rajaw: "Nim laj winak, i ija chi a ticom na, lic chom, ¿pa xpe wi i mal laj 'es chi 'o ru'?" xe cha. 28I rajaw xu bij chique: "Xa are jun aj ch'o'oj chwij xa 'anaw ile." Te'uri i ajchaquib xqui bij che: "¿Cawaj ca 'e ka mich'a i mal laj 'es?" xe cha. 29"Mi mich'o," xu bij i rajaw, "man we qui mich' i mal laj 'es, mokxa ca mich'taj i trígo ru'," xu bij. 30"'Utz chi ya che ca q'uiy na, junam ru' i trígo. Are cakaj caka jek nu ch'upic u wach i trígo, are 'uri que in tak bi i aj molonel chi relsaxic i mal laj 'es. Te'uri ique quiqui 'an manoj che, man ca porox na. We xutzin ile, caka mol i trígo y caka ya pu c'olbal," xu bij i rajaw. (Are ile are i tijojbal tzij xu bij i Jesus chique.) 31I Jesus xak xu bij jun chic tijojbal tzij chique. Xu bij: —I 'atbal tzij re aj chicaj que'elok pacha co'on jun ija re i mostas, are jun achi cu tic pa rulew. 32I ija-le, lic ch'utin na chiquiwach i ronojel ija. Xui-ri, we xpo'ic, mas nim na que'el chiquiwach i ronojel i ticon. Lic nim que'elok, pacha jun che'; te'uri i tz'iquin que c'unic y quiqui 'an qui soc che tak u 'ab. 33I Jesus xak xu bij jun chic tijojbal tzij chique. Xu bij: —I 'atbal tzij re aj chicaj co'on pacha co'on i cunbal re i caxlanwa. Ile, we jun ixok cu chapo, y cu coj oxib almul arin ru', tupu xa jubi' i cunbal 'o ru', cwalij u wach i 'or ronojel. (Xak queje ile co'on i 'atbal tzij re aj chicaj.) 34I Jesus, ronojel i c'utunic-le, xu bij chique i winak ru' tijojbal tzij; n-ta tzij xu bij chique, we n-are ti tijojbal tzij. 35Xe'elok pacha u bim can jun ajbil u tzij i Dios ujer. Xu bij: Ru' i tijojbal tzij quin 'an wi i c'utunic chique; quin sakirsaj ni'pa tak i uwam u wach, c'a chu xebal 'ij sak. (Queje ile tz'ibtal canok.) 36Te'uri i Jesus xe u 'ijla bi i winak y xoc pa ja. Are 'uri i u tijoxelab xe tejeb pan ru' y xqui tz'onoj che: —Cha sakij chake wach usuc' i tijojbal tzij xa bij, che i mal laj 'es tictal can pa ticon. 37Te'uri i Jesus xu bij: —Are i ca ticaw i 'utz laj ija, are yin chi in Achi aj Chicaj. 38Are i pa quin tic wi, are i jyub ta'aj. Are i 'utz laj ija, are i winak chi qui jachom quib pa 'atbal tzij re i Dios; are i mal laj tak 'es, are i winak 'uri chi je re itzel. 39Are i aj ch'o'oj chirij i rajaw i ticon, are itzel chi ca ticaw i mal laj ija. Are i molonic re i ticon, are i qui molic i winak pa q'uisbal 'ij. I ajchaquib chi quiqui mol i ticon, je are i ángel. 40I mal laj tak 'es, ca mol u chi', y ca c'ak pa 'a' porobal-re. Xak queje ca 'an ni ile pa q'uisbal re u wach i jyub ta'aj. 41Yin, chi in Achi aj Chicaj, que in tak li in ángel ru' in ticon, col qui molbej-que ni'pa i je qui tacpum i cachi'il pa mal, xak conojel ni'pa i que 'anaw i mal. 42Te'uri que c'ak na pa 'a' pa orno. Chila que o' na; xak quiqui kach'ach'ej uwaque rumal ni uyej quiqui tijo. 43Te'uri, ni'pa i je 'utz chuwach i Dios, que q'uiji pa cu 'at wi tzij ire. I qui 'ij qui chomal ique, pacha ca tzun i 'ij. We yix 'o i xiquin chu tayic, chi ta u be 'uri. (Queje ile xu bij i Jesus chique u tijoxelab.) 44(Te'uri xu bij jun chic tijojbal tzij. Xu bij:) —I 'atbal tzij re aj chicaj queje pacha uq'uial mer muktal chupam juban ulew. Ca c'un jun achi y cu riko. N-xresaj ta lok, xa cu muk chic can u wi, y lic ca quicotic ca 'ec; 'is que u c'ayij na ni'pa i 'o ru'. Te'uri ca petic y cu lo' i ulew man 'o i beyomal chupam. (Queje ile i 'atbal tzij re aj chicaj.) 45('O jun chic tijojbal tzij xu bij chique, are iri:) —I 'atbal tzij re aj chicaj are pacha jun chom laj ral abaj, lic pakal rajil, pérla ca bix che. Jun aj c'ay pérla, ca 'e chu tzucuxic i tak i pérla, y cu lo'o. 46Ire, we xu rik jun chi lic chom, lic pakal rajil, ca 'e chu c'ayixic ronojel i ubitak-re, lo'bal-re. (Queje co'on ire ile man lic chom; xak queje ile i 'atbal tzij re aj chicaj.) 47(Te'uri xu bij i Jesus chique:) —I 'atbal tzij re aj chicaj queje pacha jun ataraya. I je aj chapol car, are quiqui c'ak bi i ataraya pa ya, 'is bi chi caril cu chap lok. 48Are nojnak chic i ataraya, caquesaj li 'uri chu chi' i ya. Te'uri que cubi chi qui tzucuxic i 'utz chique i car. Ni'pa i 'utz, que qui c'ol na chupam jun chicach; i ne te 'utz, que qui c'ak bic. 49Queje co'on ni ile pa q'uisbal 'ij; que 'el ni ángel chi qui chayic i ne te 'utz chiquixol i je 'utz. 50Te'uri que c'ak na pa 'a' pa orno. Chila que o' na; xak quiqui kach'ach'ej uwaque rumal qui bis. (Queje ile i tijojbal tzij xu bij i Jesus chique.) 51Te'uri i Jesus xu tz'onoj chique: —¿Xi ta u be ronojel iri? —co'ono. Katzij —xqui bij—, xka ta. 52Te'uri xu bij chique: —Jun tijonel re i 'atbal tzij tz'ibtal can rumal i mam Moises, we ire nawnak che i tzij chi quin bij yin re i 'atbal tzij aj chicaj, 'utz re ire 'uri. Que'el ire pacha jun rajaw ja chi 'o ubitak-re c'ac', xak 'o i re ujer. Che i queb-le 'is cu chapo. (Queje ile xu bij chique u tijoxelab.) 53I Jesus, are xutzin chu bixquil i tak tijojbal tzij-le, xel chila pa Capernaum y xa 'e pa Nazaret. 54Chila xoc chu c'utic chique i aj Israel winak pa qui molbal'ib. Ique, are xqui ta, lic xqui bisoj che. Xqui bij 'uri: —¿Ipa xa 'e u nawsaj wi rib i achi-le, chi lic 'o u nojbal? ¿Wach u tiquilem che i milágro-le? 55Ire xa are rac'al i mam chi aj 'anol mexa, xak i u chuch xa are ati Mariy. I je u cha' xa are i a-Jacóbo, i a-Jose, xak i a-Simon, i a-Júdas. 56Xak i ranab je jekel chi ku' yoj. ¿Ipa xretamaj wi 'ut ronojel ile? —xqui bij. 57Rumal-i, lic n-xcaj taj wach i xu bij, wach i xu 'ano. Are 'uri i Jesus xu bij chique: —Jun ajbil u tzij i Dios, conojel i winak quiqui coj u 'ij, xui i je rach aj tinimit n-quiqui coj tu 'ij, xak queje i je aj ru' rachoch —xu bij. 58Ire n-ta kas milágro 'uri xu 'an chila, man ique n-ta u cubibal qui c'ux che.
SAN MATÉO 13


1Te'uri i ángel xu c'ut jun rakana chwe; are i ya chi u xebal i c'aslemal. I ya-le, lic ch'am, lic ca c'arin u wach; calax li chila pa chom laj cubibal pa que cubi wi i Dios xak i Tolke, chi ral Chij ca bixic. 2C'ulala che i ya, 'o i che' chi u che'lal i echa' re i c'aslemal; xak xq'uiy che i nim laj be re i tinimit. I che'-i, cablajuj mul cu ya u wach che jun junab; ic' ic' cu ya u wach. I u xak i che' cu rik u chac utzirsabal que i winak, xa bi chi tinimital je petnak wi. 3Che i lo'laj tinimit-le, n-ta xak coc chila we 'o c'okbal re i Dios puwi. Xak chila 'o wi i chom laj cubibal pa que cubi wi i Dios xak i Tolke chi ral Chij ca bixic. Conojel i rajchaquib quiqui coj u 'ij. 4Lic quiquil na rib qui wach ru' i Dios, xak 'o ni u bi ire chuwach qui crusil. 5Che i tinimit-le, n-coc ta chic a'ab; ni'pa i je 'o chila, n-ta chic u chac i 'a' chique, xak n-ta chic u chac u tzunbal i 'ij chique. N-ta chic u chac, man are u tzunbal i Kajwal Dios are ca 'anaw sak che, pa i je 'o wi. Ni'pa i je 'o chila quiqui 'at ni tzij ronojel 'ij sak. 6Are 'uri, i ángel xu bij chwe: —I tzij-i chi a tom, lic katzij, 'utz ca cojo wach cu bij; lic ru' i Kajwal Dios petnak wi. Ire in u takom chu 'alijinsaxic chique i je rajchac, wach i ca 'ani na, we' tan. Are ire, are i mísmo Dios chi cu ya u tzij piqui jolom i je ajbil u tzij, man quiqui paxsaj na —xu bij i ángel chwe. 7—Chitape' —cu bij i Jesus—, ¡ya mer quin upon iwu'! —cu bij. 'Utz que ique chi quiqui 'an cas che i tzij chi u 'alijinsam i Dios chawe, chi tz'ibtal che i wuj-i —xu bij. 8Yin in ma Wan, lic xin ta, xak xwilo, ni'pa tak in bim-i. Are xwelej u tayic, tak i rilic ni'pa ile, are 'uri xin xuqui chuwach i ángel chi u 'alijinsam ile chwe, cojbal re u 'ij. 9Xui-ri, ire xu bij chwe: —Ma 'an ile, man yin xa in rajchac i Dios, xak jun pacha yet, xak junam cu' i je awach ajbil u tzij i Dios; xa in xak jun cu' je ni'pa i que cojon che i tzij tz'ibtal chupam i wuj-i. Ma coj in 'ij yin; are, cha cojo u 'ij i Dios —xu bij chwe. 10Xak xu bij chwe: —Ni'pa iri chi u 'alijinsam i Dios chawe, ni'pa a tz'ibam che i wuj-i, mawuwaj u wach; ya cu rik i 'ij chi ca 'antaj na. 11Xui-ri, tz'akat cawoy'ej i 'ij-le mat c'achiric, i je aj 'anol mal, quiqui 'an na pacha 'ax quiqui 'an wi; xak ni'pa i n-ch'am ti qui c'aslemal, xa quiqui 'an i n-ch'am taj. Xak ni'pa i je 'utz, xak chiqui 'ana ni 'utz, xak ni'pa i ch'am qui c'aslemal, 'is ch'am i chiqui 'ana 'uri —xu bij chwe. 12—Chitape' —cu bij i Jesus—, ¡ya mer quin upon iwu'! Quin c'am nubi wach tak quin ya na chique i winak chi qui jujunal; quin ya na pacha ca majaw chique, wach i qui 'anom. 13Yin in u xebal ronojel i 'olic, xak yin in q'uisbal-re; in pacha i queb tz'ib A y Z —xu bij i Jesus. 14'Utz que ique chi quiqui ch'aj ni qui mac; man 'o na que che u wach i che' re i c'aslemal; xak ca ya' na 'uri chique, que oc che uchibe re i tinimit. 15Xui-ri, n-que oc tubi ni'pa i lic n-'us ti qui c'aslemal; xa que canaj chi sak; xak queje ique chi quiqui 'an i 'itz, xak queje ique chi quiqui 'an i n-ch'am taj ru' qui ch'acul; xak queje ique chi quiqui 'an i camic; xak queje ique chi quiqui coj u 'ij tak ile chi xa ril 'antalic; xak queje ique chi c'ax quiqui na i t'oronic, y xa t'oronic quiqui 'ano. Ique-le 'is n-que oc tubic. 16I Kajwal cu bij: —Yin, chi in Jesus, in takom in ángel chawe, quin paxsabej re ronojel iri chique i jutak tzobaj re i Dios. Yin in u muk u xiquin i rey mam David; xak in u q'uexel. Yin in queje pacha i ch'umil re u sakirbal chi lic ca jululic —cu bij. 17I u Tewal i Dios, xak conojel i je jutzobaj re i Dios, quiqui bij: —¡Chat petok! —que cha. Conojel i quiqui ta in tzij-i, chiqui bij: —¡Chat petok! Pachin ca c'atic, we craj ca petic, cha petok, chol u tija i ya re i c'aslemal chi n-ta rajil. 18Conojel ni'pa i quiqui ta i tzij tz'ibtal che i wuj-i, chi u 'alijinsam i Dios chwe, 'o i quin bij chique: miqui coj chic jun tzij ru' iri chi in tz'ibam. Pachin jun cu coj chic jun tzij ru' i tzij-i, i Dios cu petsaj tak i c'ax 'uri puwi, chi bital chupam i wuj-i. 19Xak we 'o jun cresaj jun tzij chupam i wuj-i chi u 'alijinsam i Dios chwe, i Dios cresaj 'uri u bi che i wuj pa tz'ibtal wi qui bi ni'pa i 'o qui c'aslemal sakil, xak n-ta re 'uri che i lo'laj tinimit chi bital chupam i wuj-i. 20Ire chi u bim iri chwe, xak cu bij: —Katzij, ¡ya quin uponic! —cu bij. 'Utz-i, Kajwal Jesus. ¡Chat petok! 21I Kajwal Jesus chu ya ni 'utz piwi yix iwonojel. Amen (queje ile cwaj).
APOCALIPSIS 22


1Che i jutzobaj creyent re i tinimit Antioquía, je 'o jujun ajbil u tzij i Dios, xak je 'o jujun aj tijonel que i creyent: je are i ma Bernabe, i ma Simon chi xak ma 'Ek ca bix che; xak 'o i ma Lúcio chi aj tinimit Ciréne; 'o i ma Manaen (chi xe q'uitsax junam ru' i ma Heródes, chi gobernador pa Galiléa); xak 'o i ma Sáulo. 2Xu rik jun 'ij, ique que tijin chu cojic u 'ij i Kajwal, co'tam qui wa'im rumal u tz'onoxic che i Dios. Are 'uri i u Tewal i Dios xe u 'ijla: —Che i jacha i ma Bernabe i ma Sáulo chwe, man 'o jun qui chac quin ya'o —co'ono. 3Are xquelej u tz'onoxic che i Dios, xak xq'uis i tiémpo chi co'tam can i qui wa'im, are 'uri xqui ya i qui 'ab piquiwi i ma Bernabe, i ma Sáulo, y xe qui 'ijla bi che qui chac. 4Te'uri i ma Bernabe i ma Sáulo xe 'e che qui viáje, je taktal bi rumal u Tewal i Dios. Nabe xe 'e pa tinimit Seléucia. Chila xe oc wi pa bárco, 'enam que c'a pa Chípre, jun ral jyub setel chuwi mar. 5Are xe upon pa Chípre, xe kaj che i tinimit Salamína, pa que c'un wi i bárco pa mar. Are 'uri xqui jek u bixquil i u tzij i Dios pa tak molbal'ib que i aj Israel winak. Xak i a-Wan xa 'e cu', aj tolque. 6Xe bin pa tak tinimit c'a xe upon che i tinimit Páfos, chi 'o chi ya. Chila xqui rik wi jun aj Israel, ma Barjesus u bi, (chi xak ma Elímas ca bix che). I achi-le, aj'itz; ire xa aj t'oronel, cu bij chi ajbil u tzij i Dios péro n-are taj. 7Ire 'o ru' i gobernador, ma Sérgio Páulo, chi lic 'o u no'oj. I gobernador xu tak qui siq'uixic i ma Bernabe i ma Sáulo, man craj cu ta u tzij i Dios. 8I aj'itz xu jek u la'ic u wach i qui tzij i ma Bernabe i ma Sáulo; craj ire chi n-cu coj ti gobernador u tzij i Dios. 9I ma Sáulo (chi xak ma Páblo ca bix che) lic 'o u Tewal i Dios ru'. Xu maj u takexic i aj'itz; 10xu bij che: —¡At t'oronel; lic at mal; at rac'al itzel; at aj ch'o'oj chirij i 'utz! ¿Wuchac xa ca jech'absaj i sak laj tzij re i Kajwal? 11Wo'or i Kajwal cat u ya na pa c'ax. Cat potz'ir na; n-cawil ti sak, queb oxib 'ij —co'ono. Juntir xoc i 'ekum che u ba'wach; pacha pa 'ekum 'o wi. Te'uri xu tzucuj pachin ca ch'elew bic, man n-ca tzun ta chic. 12I gobernador, are xril ile, xu coj u tzij i Dios; lic xu bisoj che i c'utunic re i Kajwal. 13I ma Páblo cu' i rachi'il xe 'el pa Páfos; xe oc bi pa bárco, xe 'e c'a pa tinimit Pérge, u cwenta i jyub Panfília. Xui-ri, i a-Wan (chi xak a-Márcos u bi) n-xa 'e ta cu'; ire xtzalij chic Jerusalen. 14I juban xe 'el pa Pérge, xe 'e che jun chic Antioquía, chi u cwenta i jyub Pisídia. Are xu rik i 'ij chi uxlambal 'ij, xe oc pa ja re i molbal'ib, y xe cubi chila. 15Xqui coj retalil are xa 'ajlax u wach i wuj pa tz'ibtal wi i ujer 'atbal tzij xak i qui tzij i ujer ajbil u tzij i Dios. Are xutzin i rajlaxic-le, i caj'atzil i molbal'ib xqui tak u tz'onoxic chique i apostelab: —Kachalal, mokxa 'o jun tzij quiwaj qui bij, pixbal que i winak. 'Utz qui bij na —xbix chique. 16Are 'uri i ma Páblo xwalijic, xu c'ut u 'ab chique chi n-que ch'aw ta chic. Te'uri xu bij chique i winak: —Ix wach aj Israel, xak yix chi n-ix ta aj Israel chi qui coj u 'ij i Dios, chi ta na pe'. 17I ka Dios yoj oj aj Israel, xe u cha i katit i ka mam ujer, cu yabej re i 'utz piquiwi. C'a are je 'o pa Egípto, naj che i qui tinimit, i Dios xe u q'uiarsaj, te'uri ru' u cho'ab xe resaj pa jyub Egípto. 18Are xe 'el pa Egípto, i Dios xu ch'ijo wach i xqui 'ano are xe bin pa jyub tz'inilic cuarénta junab u wach. 19Xu sach qui wach wukub tinimit, cu yabej re i jyub chique i katit ka mam. Are i jyub-le, are i Canaan. 20Te'uri, cajib ciénto cincuénta junab u wach, i Dios xu ya juban aj c'amol u tzam chique; ique xqui 'at tzij piquiwi i winak c'a are xic'aw i q'uisbal-re, chi are i nim laj ajbil u tzij i Dios, mam Samuel. 21Te'uri i katit ka mam n-xcaj ta chic ile, xqui tz'onoj jun qui 'atol tzij piquiwi. I Dios xu ya 'uri chique wach i xqui tz'onoj. Cuarénta junab u wach, 'o jun qui 'atol tzij, ma Saul u bi. I ma Saul-le, u c'ojol i mam Sis; i mam Sis, jun canok chique u muk u xiquin can i mam Benjamin. 22Xo'on panok, i Dios xresaj i ma Saul che u patan, y xu ya can i ma David pu q'uexel. Xu bij 'uri: "I a-David le, chi u c'ojol i ma Isai, kus cwil yin u c'ux; cu 'an na ire ronojel pacha i cwaj yin." Queje xu bij i Dios ile. 23Bay, are jun canok chique u muk u xiquin can i mam David-le chi Dios xu cha, tobal ke yoj oj aj Israel, pacha u bim ujer. Ire are i Jesus chi quin bij chiwe wo'or. 24Are maja cu jek u chac i Jesus, i 'etz ma Wan xoj u pixbaj yoj oj aj Israel, chi caka jalwachij i ka nojbal chi n-'us taj, xak ca kajsax ya pakawi. 25I 'etz ma Wan, are ya mer cu rik i 'ij ca q'uis u c'aslemal, xu bij: "Qui bij yix mok yin ne i toliwe, péro n-yin taj. Ire ca c'un c'a chwijil yin, lic nim ni u 'ij. N-nim ti in 'ij yin chuwach ire, n-ca majaw ta chwe quin 'an mocom che wib chirij, mi tene quin tor u wach u xajab." Queje ile xu bij i 'etz ma Wan. 26Ix wachalal, chi ix u muk u xiquin can i mam Abraham, xak yix chi n-ix ti aj Israel chi xak qui coj u 'ij i Dios, chiwe yix, i Dios cu tak i tzij-i, man quiwetamaj wach iwelbal chi sak. 27I aj Jerusalen winak, xak i caj'atzil ique chi xqui camsaj i Jesus, n-queta'am taj chi ire ru' i Dios petnak wi. N-xqui ta ti usuc' i tzij chi cacajlaj pa molbal'ib pa tak uxlambal 'ij. Xe'elok chi je are ique xe 'anaw ile pacha i tz'ibtal can ujer; queje ile xe'elok are xqui tak u camsaxic i Jesus. 28Ire lic n-tu mac; tupu n-xqui rik tu mac chirij, xqui tz'onoj che i ma Piláto chi cu tak u camsaxic. 29Are xqui q'uis u 'onquil che, ronojel pacha i tz'ibtal can ujer, te'uri xqui kajsaj li chuwach i cruz y xqui muku. 30Xui-ri, i Dios xu c'unsaj sak chuwach. 31Te'uri i Jesus q'uial 'ij xa 'iltaj u wach cumal i u tijoxelab. Je are ique-le chi je rachi'il o'onom lok. Je teren chirij are xu jek u patan pa Galiléa, c'a are 'o wi are xe u q'uisa pa Jerusalen. Y wo'or, je are ique-le que tijin chu bixquil chique i winak wach xu 'an i Jesus. 32Wo'or, yoj oj 'o chi, chu bixquil i 'utz laj tzij chiwe, chi are iri: i Dios ca tijin chu 'onquil wach i u bim ujer chique i katit ka mam. 33Yoj oj qui muk qui xiquin canok; i Dios ca tijin chu 'onquil pacha i u bim chique ique ujer (chi cu c'unsaj sak chuwach i Jesus). Xe'elok pacha cu bij u tzij i Dios tz'ibtal can chupam i wuj Sálmos. Xu bij: "Yet at in C'ojol; wo'or in yom a c'aslemal." (Queje ile tz'ibtal canok.) 34I Dios u bim ujer chi cu c'unsaj sak chuwach i Jesus; u bim chi u ch'acul n-ca jar taj, man xu bij chupam u wuj: "Quin ya ni utzil chomal chiwe pacha xin bij che i mam David ujer." (Queje ile tz'ibtal canok.) 35'O jun chic tzij pa wuj Sálmos cu bij: "Yet n-ca ya ta che, chi ca jar u ch'acul i lo'laj a takon," co'ono. 36(Mix sachic, i tzij-i n-chirij ti mam David tz'ibtal wi; chirij i Jesus tz'ibtal wi.) Katzij, i mam David xcamic are xutzin u patan pacha i u ch'obom i Dios. Xcamic, xmuk chiquixol i ratit u mam, y u ch'acul xjaric. 37Xui-ri, i Jesus, chi c'astam rumal i Dios, i u ch'acul ire n-xo'on ta mal. 38Wachalal, 'o u chac chi ta u be chi rumal i Jesus xoj c'un chu bixquil chiwe wach u rikic i cuybal mac. 39Ni'pa i winak quiqui cuba i qui c'ux che i Jesus, ca cuy ni qui mac rumal. Rumal ire 'o i cuybal mac chi o'onom lok n-cuytajnak ta rumal i 'atbal tzij chi tz'ibtal can rumal i mam Moises. 40Chi 'ana cwent mi petsaj i roywal i Dios piwi, pacha qui tz'ibam can i ajbil u tzij i Dios ujer: (I Dios xu bij): 41¡Chiwilape', yix chi ix yo'yanel che in tzij! Cha sach i nojbal che, cha sachsax i wach rumal i nimak tak 'anic, rumal i nimak tak xibin'ib, quin 'an ni yin, in Dios, che tak i 'ij-i, che tak i ic'-i. N-qui ta ti u be, n-qui coj taj wach i quin 'an na, tupu 'o i ca lapaw chiwe. (Queje u tzij i Dios ile chi tz'ibtalic, xu bij i ma Páblo chique.) 42Te'uri xel i ma Páblo pa molbal'ib junam cu' i rachi'il. I winak chi ne te aj Israel chi calaxic, lic xqui tz'onoj chique chi que c'un chic cu' pa wukub 'ij, chi are tan chic i uxlambal 'ij. Cacaj ni u tayic tan chic i qui tzij. 43Are xe utzinic, xe 'el li conojel pa molbal'ib, je q'ui xe terej chiquij i ma Páblo i ma Bernabe. Je 'o i aj Israel winak, xak 'o i juban chi ne te aj Israel, xui-ri lic xqui coj u 'ij i Dios junam cu'. I ma Páblo i ma Bernabe xe qui pixbaj chi quiqui jicba qui c'ux che i rutzil u c'ux i Dios. 44Che chic i wukub 'ij, xe u rika i 'ij re chic jun uxlambal 'ij. Xqui mol quib laj conojel i winak re i tinimit chu tayic u tzij i Dios. 45I aj Israel, are xquilo xe moltaj i winak je q'ui, xpe coywal. Xe oc chu la'ic u wach che i ma Páblo, xak xqui yo'ya. 46I ma Páblo i ma Bernabe, co qui c'ux xqui bij chique: —'O u chac xka bij u tzij i Dios chiwe yix nabe, ix aj Israel winak. Xui-ri, cakil yoj chi yix n-quiwaj ti qui cojo; cakil yoj chi qui bij yix n-ca majaw ta chiwe we qui rik i c'aslemal chi n-ca q'uis ta chic. Rumal-i coj 'ec; coj 'e cu' i winak ne te aj Israel. 47Man queje ile xoj u tak i Kajwal chu 'onquil; ire xu bij can i tzij-i: At in cojom pacha jun 'a' quiquilbej re qui be ni'pa i ne te aj Israel; at in cojom tobal que i winak ronojel u wach i jyub ta'aj chu rikic i quelbal chi sak. (Queje u tzij i Dios ile chi tz'ibtalic, xqui bij i ma Páblo i ma Bernabe chique.) 48I ne te aj Israel winak, are xqui ta ile, lic xe quicotic. Xe oc chu bixquil chi u tzij i Kajwal lic 'utz. Are 'uri ni'pa i je chatal rumal i Dios chi quiqui rik qui c'aslemal n-tu q'uisic, ique 'is xqui coj u tzij i Kajwal. 49Queje ile xu 'an i u tzij i Kajwal, lic xpax u wach che i jyub-le. 50Xui-ri, i aj Israel xe 'e cu' i nimak qui patan pa tinimit, quiqui cojbej re qui mac i ma Páblo i ma Bernabe. Xak xe 'e cu' juban ixokib 'o qui 'ij chi lic qui yom qui c'ux che i 'atbal tzij tz'ibtal can rumal i mam Moises. 'Is xe oc 'uri chi ch'o'oj chiquij i ma Páblo i ma Bernabe, y xe quesaj bi che i jyub-le. 51Ique, are xe 'el chila xqui su can i ulew che i cakan, c'utbal re chique chi c'o can i qui mac chiquij. Te'uri xe 'e che i tinimit Icónio. 52Xui-ri, i creyent chi je 'o pa Antioquía, lic que quicotic rumal i Kajwal; xak i u Tewal i Dios lic 'o cu'.
LOS HECHOS WACH I XQUI 'AN I APOSTELAB 13


1Tz'akat i ma Apólos 'o pa tinimit Corínto (chi u cwenta i jyub Acáya), i ma Páblo ca solin pa tak jyub ca tijin ruponic pa tinimit Efeso. Are xupon chila, xe u rik juban creyent. 2Xu tz'onoj chique: —Yix, are xi coj u tzij i Dios, ¿xi na'o we xix uc'ax rumal i u Tewal i Dios? —xu bij. Ique xqui bij: —Yoj n-keta'am tene-ri we 'o u Tewal i Dios —xe cha. 3Are 'uri i ma Páblo xu tz'onoj chique: —¿Wach i c'utunic 'uri xi cojo are xi tz'onoj u kajsaxic ya piwi? —xu bij. Ique xqui bij: —Are i c'utunic chi xu 'an i ma Wan aj Kajsanel ya —xqui bij. 4I ma Páblo xu bij chique: —I ma Wan xu kajsaj ya piquiwi ni'pa i xqui jalwachij qui c'aslemal, xui-ri, xak xu bij chique chi chiqui cuba qui c'ux che i Jun chi ca c'un chirij ire; i jun-le are i Jesucrísto —xu bij i ma Páblo. 5Are xqui ta ile, xqui tz'onoj u kajsaxic ya piquiwi, c'utbal-re chi je re chic i Kajwal Jesus. 6Te'uri i ma Páblo xu ya u 'ab piquiwi, are 'uri i u Tewal i Dios xe u rajawij, y xqui jek ch'awic che jun ch'awbal c'ac'; xak xqui jek u bixquil wach u ch'obom i Dios, chi u 'alijinsam chique. 7Colo je cablajuj achiab. 8Che tak i uxlambal 'ij re i oxib ic', i ma Páblo n-xu mayij ti'enam pa qui molbal'ib i aj Israel. Lic co u wach xu c'ut u tzij i Dios chique; 'olic xqui chap quib chi tzij rumal usuc'. Lic xu tij u 'ij chu c'utic chique wach i 'atbal tzij re i Dios. 9Xui-ri, je 'o jujun chique lic je buy, n-xcaj ta xqui cuba qui c'ux che i Jesus. Xa xe oc chu bixquil chiquiwach conojel i winak chi n-'us ti u tzij i ma Páblo chique re u be i Dios. Rumal 'uri i ma Páblo xel cu', y xe u c'am bi ru' ni'pa i xqui cuba qui c'ux che i Jesus. Xe 'e chi rachoch jun mayes, chi ma Tiráno u bi; chila i ma Páblo xoc chu c'utic 'ij 'ij chique i winak. 10Queb junab u wach, queje ile xu 'ano. Xe'elok chi conojel ni'pa i je 'o pa jyub Asia xqui ta i tzij chirij i Kajwal Jesucrísto. N-xui ti je aj Israel winak xqui ta, xak xqui ta i ne te aj Israel. 11I Dios xu ya pu'ab i ma Páblo chi cu 'an nimak tak milágro. 12'Olic i winak xqui tz'onoj pawor che i ma Páblo chi cu chi'maj u sut chique, o xi n-taj, u relantar, que 'e quic'awsaj chique i iwabib, 'elsabal re i yobil chique. Xak queje xqui 'an ile, 'elsabal-re itzel tak tew. 13'O jujun aj Israel winak que bin pa tak tinimit chi relsaxic itzel tak tew chique i winak. Xak xcaj ique quiqui cuxtaj u bi i Kajwal Jesus chi relsaxic pacha cu 'an i ma Páblo. Are xqui 'ano, xqui bij chique i itzel tak tew: —I Jesus chi cu cuxtaj i ma Páblo, ru' u bi i Jesus-le quin bij chiwe, chix el che i achi-le. (Queje ile quiqui bij.) 14'O jun aj Israel, caj'atzil i sacerdóte, ma Escéva u bi. Ire je 'o wukub u c'ojol, xak ique-le queje quiqui 'an ile. 15Are xqui 'an ique ile, i itzel tew xu la' u wach chique; xu bij: —Weta'am u wach i Jesus, xak weta'am pachin i ma Páblo, xui-ri, ¿yix ix pachinok? —xu bij chique. 16Are 'uri, i achi chi 'o itzel tew che, xa 'e chiquij; lic xe u chapo, y xe u ch'ayo. Te'uri i achiab xe 'anmaj bi che i rachoch i achi, je ch'analic, lic 'antal c'ax chique. 17Conojel i winak je jekel pa tinimit Efeso, ni'pa i aj Israel, xak i ne te aj Israel, 'is xqui ta rason. Lic xqui xij quib rumal, y xqui bij chi lic nim u 'ij i Kajwal Jesus. 18Xak je q'ui chique i creyent xe c'unic xol qui tz'onoj cuybal mac; xqui bij chiquiwach i winak ni'pa i n-'us taj qui 'anom. 19Je q'ui chique ique que nanic, xak qui 'anom pacha tak milágro, péro n-are taj. Ique-le xqui c'am li qui wuj chi n-'us taj pa qui nawsam wi quib che i nanic. Te'uri xqui poroj chiquiwach conojel i winak. Are xcajlaj ni'pa rajil i wuj-le, xe'el colo cincuénta mil quetzáles. 20Queje ile, 'alaj chi u tzij i Dios lic 'o u cho'ab, ca tijin u paxsaxic u tzijol, xak je q'ui i winak que tijin chu cojic. 21Are xa 'antaj ile, i ma Páblo xu ch'obo chi ca 'e chi qui solixic i tinimit pa jyub Macedónia, xak i jyub Acáya. Xak xu ch'obo we xrelej ile, ca 'e c'a Jerusalen. Xak n-xui ti ile, xak xu ch'ob 'enam c'a pa tinimit Róma. 22Rumal 'uri xe u tak bi i queb rachi'il pa jyub Macedónia; ique je are i a-Timotéo xak i ma Erásto. I ma Páblo xnajtin jubi' chic pa jyub Asia. 23Che tak i 'ij-le, 'o jun achi pa Efeso lic c'ax xch'aw chirij i u tzij i Kajwal. Xe u tun i winak, rumal-i lic xe ch'ujeric. 24I achi-le, ma Demétrio u bi, aj ch'ayol re i chom laj ch'ich' pláta. Are i mas u chac i achi-le, are u 'onquil ral tak u q'uexwach jun rachoch tiox chi 'o pa qui tinimit. I rachoch tiox-le, cojbal u 'ij i ati Diána, chi qui tiox ique. Che i chac-le, ni'pa que chacun ru' i ma Demétrio lic nim i quiqui ch'aco. 25I achi-le xe u mol qui chi' i je rachi'il, xak i juban chic chi que chacun che i chac-le, y xu bij chique: —Achiab, yix iweta'am chi, che i kopis-i, lic coj ch'acan chirij. 26Xak iwilom, i tom wach ca tijin chu bixquil i ma Páblo-le. Ire cu bij chique i winak, ni'pa tak i tiox chi xa je ril 'antalic n-ta qui 'ij; ne te sakil dios cu bij ire. Y je q'ui chic i winak qui cojom wach ca tijin chu c'utic. N-xui ti chi, pa Efeso, u c'utum wi, xak laj ronojel i jyub Asia chikij chakawach queje ile u 'anom. 27Ile, lic xibin'ib ru', man i winak que oc-i chu ch'ach'axic chi n-'us ti kopis yoj, y n-ca 'ax ta chic i ka c'ay. N-xui ta la ile, xak i rachoch i ka nim laj tiox ati Diána ca kaj li u 'ij, xak queje ire, ca kaj u 'ij. Ca sach-i u wach u 'ij i ka tiox-le chi lic 'o u 'ij cumal i winak ronojel i jyub Asia, xak ronojel u wach i jyub ta'aj. (Queje ile xu bij i ma Demétrio.) 28I winak, are xqui ta ile, lic xpe coywal, y xe siq'uin chu bixquil: —¡Nim u 'ij i ati Diána! ¡Nim u 'ij i ka tiox yoj oj aj Efeso! —xqui bij. 29Are 'uri, lic xpaxtaj i ch'okowic pa tinimit. I u q'uial winak xe qui chap i queb achiab je rachi'il i ma Páblo, jun, ma Gáyo u bi, y jun chic, ma Aristárco; ique je aj Macedónia. Are 'uri i winak xe qui charej bi c'a ru' i ja pa qui molbal quib. 30I ma Páblo craj te oquic cu', que u 'ijla i winak cu bij ire, xui-ri i creyent n-xqui ya ta che. 31Je 'o jujun rakan u 'ab i 'atbal tzij re i jyub Asia chi je ramig i ma Páblo; xak ique xqui tak bi u bixquil che, chi ma oc bi pa ja cu' i winak. 32Ni'pa i winak je 'o paja, 'is que ch'okowic. Conojel que siq'uinic, xui-ri, 'is junwi i tzij quiqui bij. Katzij je q'ui chique n-queta'am tene-ri wach tak rumal qui molom quib. 33'O jun achi chiquixol i winak, ma Alejándro u bi; ire aj Israel. I je rach aj Israel xqui bij che wach usuc' qui molom quib chila; xqui 'an pen che, chi ca taq'ui chiquiwach i winak. Ire xu c'ut chique ru' u 'ab chi quiqui mayij ch'okowic; xraj ire cu bij jun tzij chique, tobal-que i aj Israel winak. 34Xui-ri, are xquil u be chi ire xak aj Israel, mas xe oc chi sic', colo queb 'or xe siq'uinic. —¡Nim u 'ij i ati Diána! ¡Nim u 'ij i ka tiox yoj oj aj Efeso! —xqui bij. 35Te'uri i aj tz'ib re i tinimit xtiqui chi qui 'atixic i winak, are 'uri xu bij chique: —Achiab ix aj Efeso, conojel i winak re u wach i jyub ta'aj 'is queta'am chi yoj, chi oj aj Efeso, 'o chakakul u chajixic i rachoch i nim laj tiox ati Diána, xak i u q'uexwach chi xtzak li chicaj. 36Ile, mi jun cu bij chi n-katzij taj. Rumal-i, chix uxlanok; lic chi ch'obo u be wach i qui 'ano, mokxa ca pe jun c'ax piwi rumal. 37I achiab-i chi yix i c'amom lok, n-ta jun c'ax qui 'anom che i tiox-le, xak n-ta c'ax qui bim chirij. 38I ma Demétrio xak i juban aj 'anol tiox, we cacaj quiqui coj u mac jun winak, are u chac-i je 'o i juez, xak 'o i 'atbal tzij; we cacaj, che 'e qui cojo qui mac chiquiwach i que 'ataw tzij; chila ca 'iltaj wi pachin aj mac. 39Y we n-are ti ile qui tz'onoj, yix chi jacha 'uri chiquiwach i 'atbal tzij are quiqui mol quib ique. 40Queje ile chi 'ana, man mokxa quiqui bij xa oj aj ch'o'oj chirij i 'atbal tzij rumal tak iri chi ka 'anom wo'or. Katzij, i ka 'anom-i, n-ta rumal; y we ca tz'onox chake, ¿wach u la'ic u wach caka 'ano? —xu bij chique. 41Are xrelej u bixquil ile, xe u 'ijla bic.
LOS HECHOS WACH I XQUI 'AN I APOSTELAB 19


SAN JUAN 13:3838I Jesus xu bij che: —¿Katzij nawi cat camic tobal we? Sak laj tzij quin bij chawe, wo'or mísmo, are c'a maja ca ch'aw i ucamul ac', cawuwaj na in wach oxmul —xu bij che. Last Verse Next Verse Bible Society brought to you by Wycliffe Bible Translators, Inc..


1I mam Melquisedec-le, queb u patan. Are 'atol tzij pa tinimit Salem ujer, xak are aj cojol qui tzij i winak chuwach i ka nim laj Dios. O'onom lok i mam Abraham, are xch'acan che i ch'o'oj, xtzalij lok. Are ca tijin chi be, i mam Melquisedec xa 'e chu c'ulaxic y xu tz'onoj i 'utz re i Dios puwi. I mam Abraham ya xtiqui chique i 'atol tzij chi quiqui 'an ch'o'oj ru'. 2Ire ni'pa i xu ch'ac che i ch'o'oj-le, xo'on lajuj mutzaj che, y xu jach jun mutzaj che i mam Melquisedec. I u bi i mam Melquisedec que'elok: "Jun 'atol tzij lic suc'ulic." I tinimit pa xu 'at wi i tzij, Salem u bi, chi que'elok: "Pa uxlanem." Queje usuc' u bi ile. I mam Melquisedec xak are i 'atol tzij 'uri puwi i uxlanem. 3I mam Melquisedec-le, n-ta tz'ibawnak we 'o u kajaw u chuch, we 'o ratit u mam; xak n-ta tz'ibawnak wach alaxic xo'ono, xak wach i u camic xo'ono. Xui-ri, i u patan ire aj cojol tzij chi n-tu q'uisic, laj queje pacha u patan i u C'ojol i Dios. 4Chi caka ta wi chi i mam Melquisedec lic nim u 'ij, man i nim laj katit ka mam, mam Abraham, q'ui xu ya che. 'Is xu ya jun mutzaj che re i lajuj chi u ch'acom che i ch'o'oj. 5Katzij, xo'on panok i u muk u xiquin i mam Levi 'o que che quiqui c'am jun mutzaj re i lajuj chi quiqui ch'ac i juban aj Israel winak. 'O que che we je aj cojol qui q'uexel i winak chuwach i Dios. Queje ile cu bij i 'atbal tzij chi tz'ibtalic. N-ta co'ono we je cach aj tinimit, n-ta co'ono we xak jun quijayil, n-ta co'ono we conojel je u muk u xiquin i mam Abraham, lic re wi 'o que che chi quiqui c'am i tzukbal quib chique. 6Xui-ri, i mam Melquisedec-le, nu muk nu xiquin ti mam Levi, man ire mas ujer chuwach i mam Levi. Xui-ri i mam Melquisedec xu c'am i jun mutzaj re i lajuj che i nim laj ka mam, mam Abraham. Ire nim laj mam, man are ire chi i Dios u sujum i nim laj utzil chomal che. I mam Melquisedec xak xu ya u 'ab puwi i nim laj mam Abraham-le. 7Konojel keta'am chi we 'o jun cu ya u 'ab puwi jun rachi'il, ire mas nim u 'ij. (Rumal-i, keta'am chi i mam Melquisedec, 'atz u 'ij chuwach i nim laj ka mam, mam Abraham.) 8Chi, chakaxol yoj, ni'pa i aj cojol ka q'uexel chuwach i Dios 'is que camic are cu rik i 'ij. I mam Melquisedec, junwi na, man tz'ibtal chupam u wuj i Dios chi pacha c'a c'aslic. 9Ya i tom chic chi i mam Abraham xu ya jun mutzaj che i mam Melquisedec. I mam Abraham-le, are u mam i mam Levi. Que'el 'uri chi i mam Levi pacha xak xu toj u tant che i mam Melquisedec. Are i mam Levi-le, are i qui mam i aj cojol i q'uexel yix chi quiqui c'am qui tant chiwe wo'or. 10I mam Levi-le, c'a maja calaxic are xc'ulax i u mam, mam Abraham, pa be rumal i mam Melquisedec. Rumal-i xe'elok xak pacha are i mam Levi xtojowic, man c'o pu ch'acul i u mam. 11Are i mam Levi-le, are qui mam i aj cojol qui q'uexel i winak ujer. Je are ique chi xqui c'ut u tzij u pixab i Dios chique i aj Israel winak. Péro i qui chac ique, n-xtiqui ta chi qui yijbaxic i winak chuwach i Dios. We ta 'utz xelic, n-tu chac 'uri ca c'un jun chic chi coj u yijba oj 'utz chuwach i Dios. Xui-ri, xc'un chic jun, i u patan ire queje pacha u patan i mam Melquisedec. Ire n-are ti jun chique i u muk u xiquin can i mam Aaron (chi u muk u xiquin i mam Levi). 12Bay, i patan chi cojbal qui tzij i winak chuwach i Dios, xelsax piqui'ab i u muk u xiquin i mam Levi, rumal 'uri xak xjalwa-chix i ujer 'atbal tzij chi cu ya i patan-le chique. 13'Alaj 'uri chi jalwachim chic i 'atbal tzij-le, man i Kajwal Jesucrísto chi ocnak chic che i patan-le, nu muk nu xiquin ti mam Levi, ire u muk u xiquin can i mam Juda. Ujer, mi jun chique u muk u xiquin i mam Juda xqui coj qui q'uexel i winak chuwach i Dios, man i mam Moises n-xu ya ta can i patan-le piqui'ab. Xui-ri, wo'or, ya jalwachim chic. 15Lic ca 'alijinic chi jalwachim chic i ujer nojbal, man i c'ac' laj aj cojol ka q'uexel lic junwi u patan. I u patan ire queje pacha u patan i mam Melquisedec ujer. 16I Jesucrísto, xya' u patan, n-rumal ta que i ratit u mam, xui-ri, yatal u patan rumal u c'aslemal chi 'o u cho'ab chi n-ca q'uis taj. 17Man queje iri xu bij i Dios che i Jesucrísto: Yet at aj cojol qui q'uexel i winak chinwach chi n-tu q'uisic a patan. Xak jun a patan pacha re i mam Melquisedec ujer. (Queje ile tz'ibtal chupam u wuj i Dios.) 18Queje ile 'uri, i nojbal ujer xcanaj canok, man n-tu cho'ab, xak n-tu chac che i qui to'ic i winak. 19I ujer tak tzij chi u bim can i mam Moises n-xtiqui ta chi qui yijbaxic i winak chuwach i Dios. Péro wo'or, 'o chic jun tzij chi 'utz, lic ka cubam ka c'ux che; wo'or 'o chic módo coj tejeb ru' i Dios. 20I Dios, are xu 'an ile, xu cuxtaj u bi ire mísmo puwi u tzij, c'utbal-re chi katzij i xu bij. 21Péro n-queje ta ile xu 'ano are xya' qui patan i juban aj cojol qui q'uexel i winak. Xui che i Jesucrísto, i Dios xu cuxtaj u bi puwi u tzij are xu ya u patan-le; xu bij che: Xin cuxtaj in bi are xin bij in tzij chawe, y n-quin jalwachij ta in nojbal. Xin bij: "Yet at aj cojol qui q'uexel i winak chinwach chi n-tu q'uisic a patan. Xak jun a patan pacha re i mam Melquisedec ujer." (Queje ile tz'ibtal chupam u wuj i Dios.) 22Ile lic 'utz chuwach i ujer tzij. I Dios lic co'on na pacha u sujum chake, man i Jesus chi Tolke 'o chic chuwach, cu cojbej re ka tzij. 23I juban aj cojol qui q'uexel i winak, 'o u chac je q'ui, man xa que q'uisic. Que camic, y n-quiqui 'an ta chic qui patan. 24Xui-ri, i Jesus n-ca cam taj, rumal-i n-cu jach ti u patan che jun chic. 25Wo'or, ronojel 'ij sak, ca tiqui chi quelsaxic chi sak conojel i que tejeb ru' i Dios rumal u cubibal qui c'ux che ire. Ca tiqui che man c'aslic ronojel 'ij sak, cu cojbej qui tzij chuwach i Dios. 26Xe'el 'uri, i Jesucrísto are i 'atz laj aj cojol ka tzij chi lic cajwax te chake. Ire lic 'utz, lic ch'am, n-ta mac atzalal chirij. Ire junwi chiquiwach i ajmaquib; 'elsam chic chiquixol, xc'am bi chicaj, y chila 'o wi ru' i Dios. 27I juban 'atz laj aj cojol qui q'uexel i winak quiqui camsaj chicop 'ij 'ij quiqui sujuj chuwach i Dios. Queje ile quiqui 'ano tojbal re qui mac ique; te'uri queje quiqui 'an chique i winak, quiqui coj qui q'uexel, tojbal re qui mac. Péro i Jesus n-tu chac queje ile cu 'ano. Ire xu sujuj rib che i camic, tojbal re qui mac i winak que'e 'ij sak. Ile xa julaj xu 'ano. 28I 'atbal tzij u tz'ibam i mam Moises ujer, cu ya i patan re aj cojol qui tzij i winak piqui'ab achiab chi xa je ajmaquib. Xui-ri, xo'on panok, i Dios xu ya i patan-le pu'ab u C'ojol. Xu cuxtaj u bi ire mísmo, chi sak laj tzij i cu bij are xu ya u patan pu'ab. I u C'ojol i Dios lic 'utz che u patan, y are wi que'e 'ij sak.
HEBREOS 7